Ezekiel Na Nyɔŋmɔ Ninai—Ezekiel 1:1\n“Mina Nyɔŋmɔ Ninai”\nNƆ NI ABAAWIE HE: Ezekiel ninaa ni kɔɔ ŋwɛi shwiili lɛ he lɛ he saji\n1-3. (a) Tsɔɔmɔ nibii ni Ezekiel na kɛ nibii ni enu. (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛɛ hewalɛ hã Ezekiel na ninai lɛ, ni te ená enɔ hewalɛ ehã tɛŋŋ?\nEZEKIEL damɔ shia ŋa kplanaa nɔ, ni ewo ehiɛ nɔ eekwɛ nii yɛ shɔŋŋ. Eŋaa ehiŋmɛii fioo, kɛkɛ lɛ egbele lɛ waa. Eheee nɔ ni enaa lɛ eyeee. Ena akɛ ahum wulu ko miitswa kɛmiijɛ shɔŋŋ kɛmiiba. Shi enɛ jeee ahum ko kɛkɛ. Be ni kɔɔyɔɔ ni naa wa ni miitswa kɛmiijɛ kooyigbɛ lɛ tswaa eyitsɔi kɛ etadei waa lɛ, ena atatu wulu ko. La ni suɔ kɛkɛ lɛ egbo miitso kɛmiijɛ atatu lɛ teŋ, ni bɔ ni ekpɛlɛɔ lɛ hãa ekaiɔ ojarawa tɛ ko ni asere. * Be ni atatu lɛ hiɛ foi kɛbɛŋkɛɔ Ezekiel lɛ, enu gbɛɛmɔ ko ni naa wa waa—tamɔ asraafoi ni miiya ta agbɛɛmɔ.—Eze. 1:4, 24.\n2 No mli lɛ, Ezekiel eye aaafee afii 30, ni ena nibii ni ehiɛ kpaŋ nɔ kɔkɔɔkɔ lɛ ateŋ klɛŋklɛŋ nɔ. Enu he akɛ “Yehowa nine,” ni ji Yehowa mumɔ krɔŋkrɔŋ lɛ hewalɛ ni anyɛŋ naa atsĩ lɛ yɛ enɔ. Nibii ni nakai mumɔ lɛ hã ena ni enu lɛ sa kadimɔ waa, ni eyɛ naakpɛɛ kwraa fe kɛtsɛi srɔtoi fɛɛ ni sinifeelɔi kɛ kɔmpiuta jieɔ yɛ sini mli ŋmɛnɛ lɛ. Nibii ni Ezekiel na lɛ hã enaa kpɛ ehe aahu akɛ ekɛ ehiɛ bu shi.—Eze. 1:3, 28.\n3 Shi Yehowa kɛ ninaa nɛɛ hãaa Ezekiel koni enaa akpɛ ehe kɛkɛ. Ezekiel klɛŋklɛŋ ninaa lɛ kɛ ninai krokomɛi ni eshwɛ ni yɔɔ egbalɛ wolo ni taa mɔ tsuiŋ lɛ mli lɛ ahe yɛ sɛɛnamɔ waa kɛhã lɛ kɛ Yehowa tsuji anɔkwafoi fɛɛ ni yɔɔ ŋmɛnɛ lɛ. No hewɔ lɛ, nyɛhãa wɔsusua nibii ni Ezekiel na kɛ nibii ni enu lɛ ahe jogbaŋŋ wɔkwɛa.\nShihilɛ Mli Ni Ezekiel Yɔɔ Be Ni Ena Ninaa Lɛ\n4, 5. Be ni Ezekiel na ninaa lɛ, no mli lɛ, mɛɛ shihilɛi yaa nɔ?\n4 Kanemɔ Ezekiel 1:1-3. Klɛŋklɛŋ lɛ, hã wɔsusu shihilɛ mli ni Ezekiel yɔɔ be ni ena ninaa nɛɛ he wɔkwɛ. Enɛ ba yɛ afi 613 D.Ŋ.B. Tamɔ bɔ ni wɔna yɛ yitso ni tsɔ hiɛ lɛ mli lɛ, no mli lɛ, Ezekiel yɛ Babilon, ni ekɛ enyɛmimɛi ni aŋɔ amɛ nom lɛ hi he ko ni bɛŋkɛ Kebar faa lɛ naa—eeenyɛ efee akɛ faa nɛɛ ji Yufrate faa lɛ nine ko ni aje gbɛ agba ni lɛji fãa gbɛ kɛtsɔɔ nɔ, ni esaa eyaboteɔ Yufrate faa lɛ diɛŋtsɛ mli ekoŋŋ.\nEzekiel kɛ enyɛmimɛi krokomɛi ni aŋɔ amɛ nom lɛ hi shi yɛ he ko ni bɛŋkɛ Kebar faa lɛ naa (Kwɛmɔ kuku 4)\nAKRABATSA 3A: Gbɛ Kakadaŋŋ Ni Yudafoi Lɛ Fã Kɛtee Babilonia Lɛ\n5 He ni mɛi ni aŋɔ amɛ nom lɛ yɔɔ amrɔ nɛɛ kɛ amɛmaŋ ni ji Yerusalem lɛ teŋ jekɛmɔ ji kilomitai 800. * Sɔlemɔ shĩa ni be ko ni eho lɛ, Ezekiel papa sɔmɔɔ yɛ akɛ osɔfo lɛ ebatsɔ he ko ni amale jamɔŋ nifeemɔi kɛ amagajamɔ yaa nɔ yɛ. Ni Maŋtsɛ sɛi ni yɔɔ Yerusalem, he ni be ko lɛ, David kɛ Solomon ye nɔ yɛ anunyam mli lɛ hiɛ eshwie shi. No mli lɛ, Maŋtsɛ Yehoiakin ni bɛ hemɔkɛyeli lɛ hu yɛ Babilon, ni efata mɛi ni aŋɔ amɛ nom lɛ ahe. Mɔ ni baye nɔ yɛ enajiaŋ ni ji Zedekia lɛ, ji maŋtsɛ fɔŋ, ni Babilon maŋtsɛ lɛ ji mɔ ni kudɔɔ lɛ.—2 Maŋ. 24:8-12, 17, 19.\n6, 7. Mɛni hewɔ ekolɛ Ezekiel nu he akɛ eyaje shihilɛ ni mli wa waa mli lɛ?\n6 Etamɔ nɔ ni shihilɛ nɛɛ bafee shihilɛ ni mli wa waa kɛhã Ezekiel, nuu ni yɔɔ hemɔkɛyeli lɛ. Ekolɛ, enyɛmimɛi ni aŋɔ amɛ kɛ lɛ fɛɛ nom lɛ ateŋ mɛi komɛi bi amɛhe akɛ: ‘Ani Yehowa eshi wɔ kɛmiiya naanɔ? Ani nɛkɛ Babilon nɔyeli fɔŋ nɛɛ kɛ emale nyɔŋmɔi babaoo lɛ baahã akpa jamɔ krɔŋŋ ni akɛhãa Yehowa lɛ, ni ejie Yehowa nɔyeli lɛ kɛje shikpɔŋ lɛ nɔ kwraa?’\n7 Be ni sane nɛɛ yɔɔ ojwɛŋmɔ mli lɛ, mɛni hewɔ bo diɛŋtsɛ ojeee shishi okaseee sane nɛɛ he nii kɛtsɔ Ezekiel klɛŋklɛŋ ninaa ni etsɔɔ mli fitsofitso lɛ he sane ni obaakane lɛ nɔ? (Eze. 1:4-28) Be ni ofeɔ nakai lɛ, ŋɔɔ lɛ akɛ bo ji Ezekiel, ni oona nibii ni ena lɛ ni oonu saji ni enu lɛ.\nYufrate Faa lɛ, yɛ he ko ni bɛŋkɛ Karkemish (Kwɛmɔ kuku 5-7)\nTsɔne Ko Ni Ehenɔ Bɛ\n8. Mɛni Ezekiel na yɛ ninaa mli, ni mɛni no damɔ shi kɛhã?\n8 Kɛ́ wɔbaafo lɛ kuku lɛ, mɛni Ezekiel na? Ena nɔ ko tamɔ tsɔne wulu ko ni yɔɔ naakpɛɛ waa, ni mɛi etsɔɔ mli akɛ eji shwiili. Eyɛ dade taii wujiwuji ejwɛ, ni mumɔŋ bɔɔ nii krɛdɛi ejwɛ hu fata he; sɛɛ mli lɛ atsɛ mumɔŋ bɔɔ nii nɛɛ akɛ kerubim. (Eze. 10:1) Nɔ ko tamɔ kpoku lɛkɛtɛɛ ko loo atatu tɛtrɛɛ ko, tamɔ aisi, yɛ amɛyiteŋgbɛ, ni no nɔ Nyɔŋmɔ maŋtsɛ sɛi ni yɔɔ nyam lɛ ma, ni Yehowa diɛŋtsɛ ta nɔ! Shi mɛni shwiili nɛɛ damɔ shi kɛhã? Nɔ ni Ezekiel na yɛ eninaa lɛ mli lɛ damɔ shi kɛhã nɔ kome pɛ yɛ gbɛ ni ja nɔ, ni no ji: Yehowa gbɛjianɔtoo ni yɔɔ nyam lɛ fã ni yɔɔ ŋwɛi lɛ. Mɛni hewɔ wɔkɛɔ nakai? Susumɔ nibii etɛ komɛi ahewɔ ni wɔkɛɔ nakai lɛ ahe okwɛ.\n9. Mɛni hewɔ abaanyɛ akɛɛ akɛ wekukpaa ni kã Yehowa kɛ ebɔfoi ni yɔɔ ŋwɛi lɛ ateŋ lɛ tamɔ tsɔne ko lɛ?\n9 Wekukpaa ni yɔɔ Yehowa kɛ ebɔfoi ni yɔɔ ŋwɛi lɛ ateŋ. Kadimɔ akɛ yɛ ninaa nɛɛ mli lɛ, atsɔɔ akɛ Yehowa maŋtsɛ sɛi lɛ ma kerubim lɛ ayiteŋ. Awie Yehowa he yɛ gbɛ ni tamɔ nakai nɔŋŋ nɔ yɛ Biblia lɛ mli hei krokomɛi akɛ eta maŋtsɛ sɛi nɔ yɛ kerubim lɛ anɔ loo yɛ amɛteŋ. (Kanemɔ 2 Maŋtsɛmɛi 19:15; 2 Mo. 25:22; Lala 80:1) Yɛ anɔkwale mli lɛ, Yehowa taaa kerubim lɛ anɔ diɛŋtsɛ, oookɛɛ ehe miihia ni mumɔŋ bɔɔ nii hewalɔi nɛɛ atere lɛ, ni nakai nɔŋŋ hu etaaa shwiili diɛŋtsɛ mli. Shi kerubim lɛ fiɔ Yehowa nɔyeli lɛ sɛɛ, ni Yehowa nyɛɔ etsuɔ amɛ kɛyaa he fɛɛ he koni amɛyatsu eyiŋtoi ahe nii. Amɛ hu amɛji Yehowa sɔɔlɔi ni tsuɔ eyiŋkpɛi ahe nii, tamɔ Nyɔŋmɔ bɔfoi krɔŋkrɔŋi krokomɛi lɛ fɛɛ feɔ lɛ. (Lala 104:4) Yɛ shishinumɔ nɛɛ naa lɛ, wɔbaanyɛ wɔkɛɛ akɛ Yehowa “ta” amɛ fɛɛ amɛnɔ, ni tsɔɔ akɛ, etsɔɔ amɛ gbɛ loo ekudɔɔ amɛ akɛ amɛnɔyelɔ, oookɛɛ amɛji tsɔne wulu kome.\n10. Mɛni tsɔɔ akɛ jeee kerubim ejwɛ lɛ kɛkɛ ŋwɛi shwiili lɛ damɔ shi kɛhã?\n10 Jeee kerubim lɛ kɛkɛ tsɔne lɛ damɔ shi kɛhã. Ezekiel na kerubim ejwɛ. Bei pii lɛ, akɛ yibɔ ni ji ejwɛ lɛ tsuɔ nii yɛ Biblia lɛ mli kɛtsɔɔ nɔ ko ni ekoji lɛ fɛɛ yeɔ egbɔ loo kɛ́ akɛtsu nii lɛ, belɛ aawie nɔ ko ni kɔɔ mɛi fɛɛ ahe. Belɛ, abaanyɛ awie yɛ gbɛ ni ja nɔ akɛ kerubim ejwɛ lɛ damɔ shi kɛhã Yehowa mumɔŋ bii anɔkwafoi lɛ fɛɛ. Kadimɔ hu akɛ, hiŋmɛii yɛ dade taii lɛ kɛ kerubim lɛ ahe fɛɛ, ni enɛ tsɔɔ akɛ amɛnaa nɔ fɛɛ nɔ, ni amɛhiɛ yɛ amɛhe nɔ waa. Ni nakai eji yɛ mumɔŋ bɔɔ nii lɛ fɛɛ agbɛfaŋ, jeee mumɔŋ bɔɔ nii ejwɛ lɛ pɛ. Bɔ ni Ezekiel wie tsɔne lɛ he ehã lɛ hãa wɔnaa akɛ tsɔne lɛ da waa, ni kɛ́ akɛto kerubim lɛ ahe lɛ, kerubim lɛ yɛ bibii kwraa. (Eze. 1:18, 22; 10:12) Nakai nɔŋŋ hu Yehowa gbɛjianɔtoo lɛ fã ni yɔɔ ŋwɛi lɛ da waa, ekɔɔ mumɔŋ bɔɔ nii ni yɔɔ ŋwɛi lɛ fɛɛ ahe, jeee kerubim ejwɛ lɛ pɛ.\nEzekiel naa kpɛ ehe ni ŋmiŋmi mɔ lɛ yɛ Yehowa ŋwɛi shwiili lɛ he ninaa lɛ hewɔ (Kwɛmɔ kuku 8-10)\n11. Mɛɛ ninaa Daniel na ni tamɔ Ezekiel nɔ lɛ nɔŋŋ, ni mɛni wɔbaanyɛ wɔkɛɛ yɛ he?\n11 Daniel na ŋwɛi ninaa ko ni tamɔ Ezekiel ninaa lɛ nɔŋŋ. Daniel hi Babilon afii babaoo akɛ mɔ ni aŋɔ lɛ nom, ni lɛ hu ahã ena ŋwɛi ninaa. Nɔ ni sa kadimɔ waa ji akɛ, yɛ nakai ninaa lɛ hu mli lɛ, Yehowa maŋtsɛ sɛi lɛ yɛ dade taii. Daniel ninaa lɛ gbalaa jwɛŋmɔ kɛyaa bɔ ni Yehowa weku ni yɔɔ ŋwɛi lɛ da waa hã lɛ nɔ. Daniel na mumɔŋ bɔɔ nii “akpe toi akpei” kɛ “akpei nyɔŋma toi akpei nyɔŋma” damɔ Yehowa hiɛ. Amɛtara shi akɛ Kɔɔtu yɛ ŋwɛi, ni ekã shi faŋŋ akɛ, amɛteŋ mɔ fɛɛ mɔ yɛ egbɛhe. (Dan. 7:9, 10, 13-18) Belɛ, etamɔ nɔ ni nilee yɛ mli akɛ wɔbaakɛɛ akɛ Ezekiel ninaa lɛ damɔ shi kɛhã mumɔŋ bɔɔ nii lɛ ahenaabuamɔ ni yɔɔ nyam nɛɛ nɔŋŋ, aloo jeee nakai?\n12. Mɛni hewɔ kɛ́ wɔkase saji tamɔ Ezekiel ninaa ni kɔɔ ŋwɛi shwiili lɛ he lɛ, ebuɔ wɔhe lɛ?\n12 Yehowa le akɛ kɛ́ wɔkɛ wɔjwɛŋmɔ ma mumɔŋ nibii ni bɔfo Paulo tsɛ amɛ akɛ “nibii ni anaaa” lɛ anɔ lɛ, no buɔ wɔhe. Mɛni hewɔ? Akɛni wɔji heloo kɛ lá hewɔ lɛ, wɔsumɔɔ ni wɔkɛ wɔjwɛŋmɔ ama “nibii ni anaa lɛ,” ni ji wɔheloonaa hiamɔ nii ni hiɔ shi be fioo kɛkɛ lɛ anɔ titri. (Kanemɔ 2 Korintobii 4:18.) Bei pii lɛ, Satan tsɔɔ nibii ni wɔshweɔ nɛɛ anɔ koni ekɛhã wɔkɛ wɔjwɛŋmɔ ama heloonaa nibii anɔ. Yehowa jɛɔ suɔmɔ mli ekɛ saji ni tamɔ nɔ ni yɔɔ Ezekiel gbalɛ lɛ mli, ni kaiɔ wɔ bɔ ni Yehowa weku ni yɔɔ ŋwɛi lɛ je agbo hã lɛ yeɔ ebuaa wɔ koni wɔkaŋmɛɛ wɔhe wɔhã Satan kai lɛ!\n13, 14. (a) Te Ezekiel tsɔɔ bɔ ni dade taii ni ena lɛ yɔɔ hã tɛŋŋ? (b) Mɛni hewɔ esa jogbaŋŋ akɛ dade taii yɛ Yehowa shwiili lɛ he lɛ?\n13 Shishijee lɛ, Ezekiel kɛ ejwɛŋmɔ ma kerubim ejwɛ lɛ anɔ, ni yɛ wolo nɛɛ Yitso 4 lɛ mli lɛ, wɔbaana nɔ ni kerubim ejwɛ lɛ kɛ bɔ ni amɛsu yɔɔ hã lɛ tsɔɔ wɔ yɛ Yehowa he. Shi Ezekiel na dade taii ejwɛ yɛ kerubim ejwɛ lɛ amasɛi tuuntu, ni eeenyɛ efee akɛ, amɛmamɔ shi yɛ hei ejwɛ bɔ ni kɛ́ okwɛ lɛ, etamɔ nɔ ko wulu ko kɛ ekoji ejwɛ ni koji lɛ fɛɛ yeɔ egbɔ. (Kanemɔ Ezekiel 1:16-18.) Etamɔ nɔ ni akɛ krisolito tɛ fɛfɛo ni kpɛlɛɔ waa fee dade taii nɛɛ; krisolito tɛ ji ojarawa tɛ ko ni mli tse bɔ ni anaa mli, ni ekɔla ji yɛlo loo grin ni miiba lɛ tamɔ yɛlo.\n14 Ezekiel ninaa lɛ gbalaa jwɛŋmɔ kɛyaa shwiili lɛ dade taii lɛ anɔ waa. Eji maŋtsɛ sɛi ni dade taii yɔɔ he! Eyɛ naakpɛɛ waa, aloo jeee nakai? Ekolɛ wɔbaasusu akɛ maŋtsɛ sɛi lɛ, he kome akɛmaa, ni nakai eji hu, ejaakɛ shikpɔŋ lɛ nɔ maŋtsɛmɛi anɔyeli hewalɛ lɛ yawaa maŋ loo he ni amɛyeɔ nɔ yɛ lɛ pɛ. Shi Yehowa nɔyeli lɛ tamɔɔɔ adesai anɔyelii lɛ eko eko kwraa. Sɛɛ mli lɛ, Ezekiel ná ele akɛ, husu bɛ hewalɛ ni Yehowa nɔyeli lɛ yɔɔ lɛ he. (Neh. 9:6) Anɔkwa sane ji akɛ, Nɔyeli nɛɛ baanyɛ aye nɔ yɛ he fɛɛ he!\n15. Mɛni Ezekiel yɔse yɛ dade taii lɛ adaramɔ kɛ bɔ ni afee amɛ ahã lɛ he?\n15 Bɔ ni dade taii lɛ dara waa hã lɛ hã Ezekiel he jɔ̃ ehe. Eŋma akɛ: “Dade taii lɛ kwɔlɔ aahu akɛ amɛhãa mɔ he jɔ̃ɔ ehe.” Wɔbaanyɛ wɔfee Ezekiel he mfoniri ni ewo ehiɛ nɔ kɛmiikwɛ taii wujiwuji ni kpɛlɛɔ ni kwɔlɔ aahu kɛyashi ŋwɛi tɔ̃ɔ lɛ. Ni ekɛ sane ni hãa mɔ naa kpɛɔ ehe nɛɛ fata he akɛ: “Hiŋmɛii ebɔle dade taii ejwɛ lɛ eko fɛɛ eko he kɛkpe.” Shi ekolɛ, nɔ ni yɔɔ naakpɛɛ fe fɛɛ lɛ ji bɔ ni dade taii lɛ yɔɔ hã lɛ. Etsɔɔ bɔ ni dade taii lɛ yɔɔ hã lɛ mli akɛ: “Eko fɛɛ eko lɛ, esu kɛ bɔ ni afee lɛ ahã lɛ tamɔ dade tai kome ni hɔ dade tai kroko mli.” Mɛni enɛ tsɔɔ?\n16, 17. (a) Mɛni shwiili lɛ he dade taii lɛ ni eko fɛɛ eko hiɛ dade taii enyɔ lɛ tsɔɔ? (b) Mɛni dade taii lɛ tsɔɔ wɔ yɛ bɔ ni Yehowa tsɔne lɛ nyɛɔ eyaa he fɛɛ he lɛ he?\n16 Ekã shi faŋŋ akɛ, dade taii ni Ezekiel na lɛ eko fɛɛ eko hiɛ dade taii enyɔ, ni dade tai lɛ ekome hɔ ekroko lɛ teŋ tuuntu. Ekolɛ no hewɔ ni dade taii nɛɛ tsuɔ nii tamɔ bɔ ni Ezekiel tsɔɔ mli lɛ. Ewie akɛ: “Kɛ́ amɛmiiya lɛ, amɛbaanyɛ amɛgba kɛya amɛkoji ejwɛ lɛ eko fɛɛ eko nɔ bɔ ni amɛteŋ mɔ ko mɔ ko tsɔɔɔ ehe.” Mɛni dade taii nɛɛ tsɔɔ wɔ yɛ ŋwɛi tsɔne ni Ezekiel na lɛ he?\n17 Dade taii ni kwɔlɔ waa tamɔ nɛkɛ lɛ baanyɛ ashɛ shɔŋŋ kɛ́ amɛfo amɛhe shi kome pɛ po. Anɔkwa, ninaa lɛ tsɔɔ mli akɛ foi ni tsɔne nɛɛ hiɛ lɛ tamɔ sarawa gbamɔ! (Eze. 1:14) Kɛfata he lɛ, bɔ ni dade taii lɛ nyɛɔ amɛgbaa kɛyaa amɛkoji ejwɛ lɛ fɛɛ nɔ lɛ ji nɔ ko ni yɔɔ naakpɛɛ waa, ni adesai ni feɔ tsɔji lɛ baasumɔ ni amɛfee tsɔne ko ni tamɔ nakai, shi amɛnyɛŋ amɛfee kɔkɔɔkɔ. Tsɔne nɛɛ baanyɛ agba kɛya he fɛɛ he ní ebaaa foi ni ehiɛ lɛ shi loo etsɔɔɔ ehe! Shi jeee akɛ eyaa he fɛɛ he kɛkɛ ni eleee he ni eyaa. Hiŋmɛii yɛ tsɔne nɛɛ dadei taii lɛ ahe fɛɛ kɛkpe, ni no tsɔɔ faŋŋ akɛ, tsɔne nɛɛ le loo enaa nɔ fɛɛ nɔ ni bɔle ehe lɛ jogbaŋŋ.\nDade taii lɛ kwɔlɔ waa ni amɛjoɔ foi waa diɛŋtsɛ (Kwɛmɔ kuku 17)\n18. Mɛni wɔkaseɔ yɛ bɔ ni dade taii lɛ kwɔlɔ waa kɛ hiŋmɛii babaoo ni yɔɔ amɛhe fɛɛ lɛ mli?\n18 Belɛ, mɛni no mli lɛ Yehowa tsɔɔ Ezekiel kɛ anɔkwafoi fɛɛ, yɛ Yehowa gbɛjianɔtoo lɛ fã ni yɔɔ ŋwɛi lɛ he? Kɛbashi amrɔ nɛɛ, susumɔ nibii ni wɔkase lɛ ahe ekoŋŋ okwɛ. Bɔ ni nibii ni akɛfee dade taii lɛ kpɛlɛɔ kɛ bɔ ni dade taii lɛ kwɔlɔ waa lɛ tsɔɔ akɛ, Yehowa gbɛjianɔtoo lɛ fã ni yɔɔ ŋwɛi lɛ yɛ nyam kɛ naakpɛɛ. Hiŋmɛi ni yɔɔ dade taii lɛ ahe fɛɛ kɛkpe lɛ hu tsɔɔ akɛ, ele nɔ fɛɛ nɔ ni yaa nɔ. Yehowa hiŋmɛii naa nɔ fɛɛ nɔ. (Abɛi 15:3; Yer. 23:24) Kɛfata he lɛ, eyɛ ŋwɛibɔfoi akpekpei abɔ ni sɔmɔɔ lɛ, ni enyɛɔ etsuɔ amɛ kɛyaa he fɛɛ he yɛ jeŋ muu lɛ fɛɛ; ŋwɛibɔfoi nɛɛ nyɛɔ amɛnaa nibii ni yaa nɔ lɛ jogbaŋŋ ni amɛbabɔɔ amɛ-Nɔyelɔ lɛ amaniɛ.—Kanemɔ Hebribii 1:13, 14.\nBɔ ni afee dade taii lɛ ahã tsɔɔ akɛ amɛbaanyɛ amɛya he fɛɛ he ni ewaaa hãaa amɛ (Kwɛmɔ kuku 17, 19)\n19. Mɛni bɔ ni Yehowa shwiili lɛ joɔ foi waa lɛ kɛ bɔ ni enyɛɔ egbaa kɛyaa he fɛɛ he lɛ tsɔɔ wɔ yɛ Yehowa kɛ egbɛjianɔtoo lɛ fã ni yɔɔ ŋwɛi lɛ he?\n19 Agbɛnɛ hu, wɔnaa akɛ shwiili lɛ joɔ foi waa diɛŋtsɛ ni enyɛɔ egbaa kɛyaa he fɛɛ he. Bo lɛ, susumɔ bɔ ni esoro Yehowa gbɛjianɔtoo lɛ fã ni yɔɔ ŋwɛi lɛ kwraa yɛ adesai anɔyelii kɛ amɛgbɛjianɔtoi lɛ ahe lɛ he okwɛ! Adesai anɔyelii kɛ amɛgbɛjianɔtoi lɛ leee bɔ ni amɛbaafee amɛtsu je lɛ mli naagbai lɛ ahe nii, ni amɛnyɛɛɛ amɛtsake amɛhe amɛwo shihilɛi ni tsakeɔ lɛ amli. Enɛ hewɔ lɛ, amɛnyɛŋ amɛye omanye, ni abaakpãtã amɛhiɛ. Shi Yehowa shwiili lɛ hãa wɔnaa faŋŋ akɛ, Nyɔŋmɔ, mɔ ni nuɔ nii ashishi, ni nyɛɔ etsakeɔ ehe ewoɔ shihilɛi srɔtoi amli lɛ ji mɔ ni kudɔɔ shwiili lɛ. Tamɔ bɔ ni lɛ diɛŋtsɛ egbɛ́i lɛ shishinumɔ tsɔɔ lɛ, ebaanyɛ etsɔ nɔ fɛɛ nɔ ni he hiaa bɔ ni afee ni ekɛtsu eyiŋtoo he nii. (2 Mo. 3:13, 14) Akɛ nɔkwɛmɔnɔ lɛ, ebaanyɛ etsɔ Tawulɔ hewalɔ oya nɔŋŋ koni ewu ehã ewebii lɛ. Ni ebaanyɛ etsake nɔŋŋ etsɔ mɔbɔnalɔ ni kɛ eshai keɔ, mɔ ni yeɔ ebuaa eshafeelɔi ni etsake amɛtsui shi amɛtsui ekumɔ waa lɛ po koni amɛhe awa amɛ yɛ mumɔŋ ekoŋŋ.—Lala 30:5; Yes. 66:13.\n20. Mɛni hewɔ esa akɛ wɔnaa akpɛ wɔhe yɛ Yehowa shwiili lɛ he lɛ?\n20 Yɛ he ni wɔkase Ezekiel ninaa lɛ he nii kɛshɛ nɛɛ, ekolɛ no baatsirɛ wɔ ni wɔbi wɔhe akɛ, ‘Ani minaa kpɛɔ mihe lɛɛlɛŋ yɛ Yehowa shwiili lɛ he?’ Esa akɛ wɔkai akɛ shwiili lɛ yɛ diɛŋtsɛ ni ehiɛ foi amrɔ nɛɛ. Kɛ́ naagba ko miije wɔnijiaŋ wui lɛ, wɔkasusu kɔkɔɔkɔ akɛ Yehowa, e-Bi lɛ, kɛ ŋwɛibɔfoi lɛ fɛɛ enaaa. Nakai nɔŋŋ esaaa akɛ wɔyeɔ wɔtsui akɛ wɔ-Nyɔŋmɔ lɛ tsuŋ wɔhiamɔ nii ahe nii ehãŋ wɔ, loo akɛ egbɛjianɔtoo lɛ tsakeŋ ehe ewoŋ shihilɛi hei ni baa lɛ amli kɛtsu bɔ ni nibii yaa nɔ etsakeɔ yɛ je lɛ mli ŋmɛnɛ lɛ ahe nii. Esa akɛ wɔkai akɛ, Yehowa gbɛjianɔtoo lɛ miitsu nii, ehiɛ foi daa nɛɛ. Anɔkwa, Ezekiel nu gbee ko jɛ ŋwɛi bo waa ekɛɛ: “Dade taii!”—eeenyɛ efee akɛ eji famɔ ni akɛhã dade taii lɛ akɛ amɛfã nyiɛmɔ. (Eze. 10:13) Kɛ́ wɔsusu bɔ ni Yehowa kudɔɔ egbɛjianɔtoo lɛ he lɛ, ani wɔnaa ekpɛɛɛ wɔhe? Kɛ̃lɛ, wɔkɛ woo ni fe fɛɛ lɛ hãa Yehowa diɛŋtsɛ.\nMɔ Ni Kudɔɔ Shwiili Lɛ\n21, 22. Mɛni hiɛ shwiili lɛ mli ni ehãa etsuɔ nii jogbaŋŋ lɛ? Tsɔɔmɔ mli.\n21 Ahã Ezekiel gbala ejwɛŋmɔ kɛtee nibii ni yɔɔ dade taii lɛ ayiteŋ lɛ nɔ, ni ena nɔ ko “tamɔ atatu tɛtrɛɛ, ni ekpɛlɛɔ tamɔ aisi ni mli tse keŋkeŋ.” (Eze. 1:22) Alɛɛ atatu tɛtrɛɛ lɛ ni kpɛlɛɔ ni yɔɔ nyam lɛ mli kɛha kerubim lɛ ayiteŋ shɔŋŋ. Shi kɛbashi biɛ lɛ, ekolɛ mɔ ko ni le bɔ ni tsɔji tsuɔ nii jogbaŋŋ lɛ baabibii saji babaoo yɛ shwiili nɛɛ he. Akɛ nɔkwɛmɔnɔ lɛ, ekolɛ mɛi komɛi baabi akɛ: ‘Mɛni hiɛ nakai kpoku lɛ ni yɔɔ dade taii lɛ ayiteŋ lɛ mli? Ni te feɔ tɛŋŋ ni dade taii lɛ tsuɔ nii be mli ni azil ni hãa nii bɔleɔ ehe lɛ eko bɛ amɛteŋ lɛ?’ Hã ehi ojwɛŋmɔ mli akɛ jeee adebɔɔ naa mlai kudɔɔ tsɔne nɛɛ, ejaakɛ eji okadifeemɔŋ tsɔne, ni feɔ nɔ ko ni yɔɔ diɛŋtsɛ yɛ ŋwɛi lɛ he mfoniri. Kadimɔ wiemɔ nɛɛ hu: “Mumɔ ni tsuɔ nii yɛ bɔɔ nii ni hiɛ kamɔ lɛ anɔ lɛ nɔŋŋ yɔɔ dade taii lɛ hu amli.” (Eze. 1:20, 21) Mɛɛ mumɔ tsuɔ nii yɛ kerubim lɛ kɛ dade taii lɛ fɛɛ amli lɛ?\n22 Ŋwanejee ko bɛ he akɛ no ji Yehowa mumɔ krɔŋkrɔŋ lɛ, ni ji hewalɛ ni fe hewalɛi fɛɛ yɛ jeŋ muu lɛ fɛɛ mli lɛ. Nakai hewalɛ ni miitsu nii lɛ ji nɔ ni hiɛ tsɔne nɛɛ mli, ni ehãa lɛ hewalɛ, ni ekudɔɔ lɛ ni etsuɔ nii jogbaŋŋ. Be ni enɛ yɔɔ wɔjwɛŋmɔ mli lɛ, nyɛhãa wɔsusua nɔ ni Ezekiel na yɛ enɛ sɛɛ, ni kɔɔ mɔ ni kudɔɔ shwiili lɛ he lɛ he wɔkwɛa.\nEhe bahia ni Ezekiel atao wiemɔi kɛtsɔɔ ninaa ko ni ewa waa akɛ abaana wiemɔ ni sa kɛtsɔɔ mli lɛ mli\n23. Mɛɛ wiemɔi Ezekiel kɛtsu nii koni ekɛtsɔɔ bɔ ni Yehowa yɔɔ lɛ mli, ni mɛni hewɔ?\n23 Kanemɔ Ezekiel 1:26-28. Bei pii lɛ, Ezekiel kɛ wiemɔi tamɔ “asu tamɔ,” “nɔ ko tamɔ,” kɛ “etamɔ” tsuɔ nii kɛtsɔɔ ninaa nɛɛ mli. Ni yɛ kukuji nɛɛ amli hu lɛ, ekɛ wiemɔi nɛɛ tsu nii babaoo. Etamɔ nɔ ni ewa kɛhã lɛ akɛ ebaaná wiemɔi ni sa kɛtsɔɔ nibii ni ena lɛ amli jogbaŋŋ. Ena “nɔ ko ni tamɔ safiro tɛ, ni efee tamɔ maŋtsɛ sɛi.” Bo lɛ, feemɔ maŋtsɛ sɛi ni akpɛ́ safiro tɛ bluu agbo ko kɛfee lɛ he mfoniri okwɛ! Ni naa, “mɔ ko ni hiɛ gbɔmɔ su” ta maŋtsɛ sɛi lɛ nɔ.\n24, 25. (a) Mɛni kwaabuɛtɛ ni bɔle Yehowa maŋtsɛ sɛi lɛ he lɛ hãa wɔkaiɔ? (b) Te ninai ni tamɔ nɛkɛ lɛ ná hii anɔkwafoi komɛi anɔ hewalɛ ehã tɛŋŋ?\n24 Nɔ ni Ezekiel na lɛ je agbo aahu akɛ abaanyɛ awie he kɛkɛ akɛ ena nɔ ko, ejaakɛ Yehowa miikpɛlɛ kɛ anunyam la kɛmiijɛ he ni efee tamɔ ehɛ lɛ mli kɛmiiba shikpɔŋgbɛ kɛ agbɛnɛ hu kɛjɛ ehɛ kɛmiiya ŋwɛigbɛ. Wɔbaanyɛ wɔfee gbalɔ lɛ he mfoniri akɛ be ni ekwɛɔ nii ni yɔɔ nyam lɛ, esuku ehiŋmɛii koni lakpɛmɔ akabote ehiŋmɛiiaŋ. No sɛɛ lɛ, nɔ ni Ezekiel na yɛ ninaa nɛɛ mli lɛ yɛ fɛo waa. Ewie akɛ: “Ehewɔ fɛɛ miikpɛlɛ tamɔ kwaabuɛtɛ yɛ atatu mli yɛ nugbɔnɛmɔ gbi nɔ.” Ani omii eshɛ ohe dã yɛ kwaabuɛtɛ ko ni ona lɛ hewɔ? Kwɛ bɔ ni no hãa wɔkaiɔ wɔ-Bɔlɔ lɛ anunyam lɛ! Nakai kwaabuɛtɛ fɛfɛo ni pueɔ yɛ atatu lɛ mli lɛ hãa wɔkaiɔ toiŋjɔlɛ kpaŋmɔ ni Yehowa kɛ gbɔmɛi kɛ kooloi fɛɛ kpaŋ yɛ Nu Afua lɛ sɛɛ lɛ hu. (1 Mo. 9:11-16) Eyɛ mli akɛ Ofe lɛ yɛ hewalɛ waa moŋ, shi eji toiŋjɔlɛ Nyɔŋmɔ. (Heb. 13:20) Toiŋjɔlɛ eyi etsuiŋ obɔ, ni ehãa mɛi fɛɛ ni kɛ anɔkwayeli jáa lɛ lɛ náa toiŋjɔlɛ nɛɛ eko.\nKwaabuɛtɛ fɛfɛo lɛ ni bɔle Yehowa maŋtsɛ sɛi lɛ he lɛ hãa wɔkaiɔ akɛ wɔmiisɔmɔ toiŋjɔlɛ Nyɔŋmɔ lɛ (Kwɛmɔ kuku 24)\n25 Be ni Ezekiel na Yehowa Nyɔŋmɔ anunyam lɛ yɛ ninaa lɛ mli lɛ, te ená enɔ hewalɛ ehã tɛŋŋ? Ezekiel bɔ nɔ ni ba lɛ he amaniɛ akɛ: “Be ni mina lɛ, mikɛ mihiɛ bu shi.” Ezekiel naa ni kpɛ ehe sɔŋŋ kɛ bɔ ni esheɔ Nyɔŋmɔ gbeyei hewɔ lɛ, ekɛ ehiɛ bu shi. Gbalɔi krokomɛi hu fee amɛnii tamɔ Ezekiel fee enii lɛ nɔŋŋ be ni Yehowa jie ninai akpo etsɔɔ amɛ lɛ; ekã shi faŋŋ akɛ niiashikpamɔi ni tamɔ nɛkɛ lɛ hãa mɔ kaseɔ heshibaa waa, ni ehãa ŋmiŋmi po mɔɔ mɔ. (Yes. 6:1-5; Dan. 10:8, 9; Kpo. 1:12-17) Shi sɛɛ mli lɛ, ninai ni Yehowa jie kpo etsɔɔ hii nɛɛ wo amɛ hewalɛ waa diɛŋtsɛ. Ekã shi faŋŋ akɛ, Ezekiel ninaa lɛ hu wo lɛ hewalɛ waa. Belɛ, kɛ́ wɔkane saji ni tamɔ nɛkɛ yɛ Ŋmalɛ lɛ mli lɛ, te esa akɛ ená wɔnɔ hewalɛ ehã tɛŋŋ?\n26. Mɛɛ gbɛ nɔ ekolɛ Ezekiel ninaa lɛ wo lɛ hewalɛ?\n26 Kɛ́ shihilɛ ni Nyɔŋmɔ webii lɛ yɔɔ mli yɛ Babilon lɛ hã Ezekiel hao loo eyiŋ fee lɛ enyɔɔnyɔ lɛ, no lɛ, ekolɛ nakai ninaa lɛ wo lɛ hewalɛ waa. Eyɛ faŋŋ akɛ, ekɔɔɔ he eko he ni Nyɔŋmɔ tsuji anɔkwafoi lɛ yɔɔ lɛ, Yerusalem jio, Babilon jio, he kroko jio lɛ, Yehowa shwiili kpele lɛ baanyɛ ana amɛ ni eye ebua amɛ! Hewalɛi ni Satan kudɔɔ lɛ eko eko bɛ ni baanyɛ atsĩ Nyɔŋmɔ, mɔ ni kudɔɔ ŋwɛi shwiili ni yɔɔ nyam lɛ naa, aloo jeee nakai? (Kanemɔ Lala 118:6.) Ezekiel na hu akɛ ŋwɛi tsɔne lɛ kɛ adesai ateŋ jekɛɛɛ. Nɔ hewɔ ni wɔkɛɔ nakai ji akɛ, edade taii lɛ mamɔ shikpɔŋ lɛ nɔ! (Eze. 1:19) No hewɔ lɛ, Yehowa tsuji anɔkwafoi ni no mli lɛ amɛyɔɔ nomŋɔɔ mli lɛ asane kã etsui nɔ waa. Amɛbaanyɛ amɛná nɔmimaa be fɛɛ be akɛ amɛ-Tsɛ lɛ sumɔɔ amɛ ni ebaakwɛ amɛ!\nBɔ Ni Shwiili Lɛ Kɔɔ Ohe\n27. Mɛɛ sɛɛnamɔ yɔɔ Ezekiel ninaa lɛ he kɛhã wɔ ŋmɛnɛ?\n27 Ani wɔbaanyɛ wɔná Ezekiel ninaa lɛ he sɛɛ ŋmɛnɛ? Hɛɛ! Kaimɔ akɛ, Satan miifee bɔ fɛɛ ni ebaanyɛ koni efite Yehowa jamɔ krɔŋŋ lɛ. Eesumɔ ni elaka wɔ ni wɔnu he akɛ ashi wɔkome too pɛ, ni wɔŋwɛi Tsɛ lɛ kɛ egbɛjianɔtoo lɛ nyɛŋ aye abua wɔ. Kaabo amalei ni tamɔ nɛkɛ lɛ toi kɔkɔɔkɔ, ni okɛ ojwɛŋmɔ loo otsui akaya nɔ po! (Lala 139:7-12) Tamɔ bɔ ni Ezekiel naa kpɛ ehe aahu lɛ, wɔ hu wɔyɛ yiŋtoi babaoo ahewɔ ni esa akɛ wɔnaa akpɛ wɔhe waa. Ekolɛ, wɔ lɛ, wɔkɛ wɔhiɛ buŋ shi tamɔ Ezekiel fee lɛ. Shi kɛ́ wɔkwɛ bɔ ni Yehowa gbɛjianɔtoo lɛ fã ni yɔɔ ŋwɛi lɛ yɔɔ nyam, bɔ ni eyɔɔ hewalɛ waa, bɔ ni ehiɛ foi, bɔ ni enyɛɔ egbaa kɛyaa he fɛɛ he ni ewaaa hãaa lɛ lɛ, kɛ bɔ ni enyɛɔ etsakeɔ ehe ewoɔ shihilɛi srɔtoi amli lɛ, ani wɔnaa ekpɛɛɛ wɔhe ni ŋmiŋmi mɔmɔɔɔ wɔ?\n28, 29. Mɛni tsɔɔ akɛ Yehowa shwiili lɛ hiɛ foi yɛ afii 100 ni eho lɛ mli?\n28 Agbɛnɛ hu, kaimɔ akɛ Yehowa gbɛjianɔtoo lɛ fã yɛ shikpɔŋ lɛ nɔ. Yɛ anɔkwale mli lɛ, adesai ni yeee emuu ji mɛi ni feɔ egbɛjianɔtoo lɛ fã ni yɔɔ shikpɔŋ lɛ nɔ lɛ. Shi susumɔ nibii ni Yehowa enyɛ etsu yɛ shikpɔŋ lɛ nɔ lɛ ahe okwɛ! Yehowa eye ebua gbɔmɛi adesai yɛ jeŋ fɛɛ ni amɛnyɛ amɛfee nibii ni kɛ́ ka amɛkome too kulɛ, amɛnyɛŋ amɛfee kɔkɔɔkɔ. (Yoh. 14:12) Kɛ́ wɔkane Nyɔŋmɔ Maŋtsɛyeli lɛ Ebɔi Nɔyeli! wolo lɛ, ehãa wɔnaa bɔ ni atsu shiɛmɔ nitsumɔ lɛ kɛkpele hei babaoo yɛ afii 100 ni eho lɛ mli. Agbɛnɛ hu, ehãa wɔkaiɔ bɔ ni Yehowa asafo lɛ bɔɔ mɔdɛŋ waa etsɔseɔ anɔkwa Kristofoi lɛ, bɔ ni eyeɔ ebuaa ni ayeɔ kunim srɔtoi yɛ saneyelihei, kɛ bɔ ni ekɛ ŋmɛnɛŋmɛnɛ beiaŋ tsɔji loo tɛknolɔji tsuɔ nii kɛtsuɔ Nyɔŋmɔ yiŋtoi ahe nii lɛ!\n29 Kɛ́ wɔsusu nibii fɛɛ ni anyɛ atsu koni anyɛ ato jamɔ krɔŋŋ shishi ekoŋŋ yɛ jeŋ ni nibii eyaaa lɛ jogbaŋŋ nɛɛ naagbee gbii amli lɛ ahe lɛ, ehãa wɔnaa faŋŋ akɛ Yehowa shwiili lɛ hiɛ foi. Mɛɛ hegbɛ kpele po wɔná nɛkɛ akɛ wɔfata Yehowa asafo nɛɛ he, ni wɔsɔmɔɔ Nɔyelɔ kpele ni tamɔ nɛkɛ!—Lala 84:10.\nYehowa gbɛjianɔtoo lɛ fã ni yɔɔ shikpɔŋ lɛ nɔ lɛ hiɛ foi (Kwɛmɔ kuku 28, 29)\n30. Mɛni he wɔbaasusu yɛ yitso ni nyiɛ sɛɛ lɛ mli?\n30 Shi nibii babaoo yɛ lolo ni wɔbaanyɛ wɔkase yɛ Ezekiel ninaa lɛ mli. Yɛ yitso ni nyiɛ sɛɛ lɛ mli lɛ, wɔbaasusu “bɔɔ nii ejwɛ ni hiɛ kamɔ,” loo kerubim lɛ ahe jogbaŋŋ. Mɛni amɛbaanyɛ amɛtsɔɔ wɔ yɛ Yehowa, wɔ-Nyɔŋmɔ Ofe, anunyamtsɛ lɛ he?\n^ kk. 1 Ezekiel tsɔɔ akɛ ojarawa tɛ nɛɛ ji ilɛktrɔm, ni ji shika tsuru kɛ jwiɛtɛi ni akɛfutu.\n^ kk. 5 Enɛ ji gbɛ ni jɛɔ blema Babilon kɛyaa Yerusalem tɛ̃ɛ lɛ jekɛmɔ, shi eeenyɛ efee akɛ gbɛ ni mɛi ni aŋɔ amɛ nom lɛ tsɔ nɔ lɛ baafee nakai jekɛmɔ toi enyɔ.\nMɛni shwiili ni Ezekiel na lɛ damɔ shi kɛhã, ni te wɔfeɔ tɛŋŋ wɔleɔ enɛ?\nMɛni wɔbaanyɛ wɔkase yɛ shwiili lɛ dade taii lɛ kɛ bɔ ni tsɔne lɛ nyiɛɔ lɛ he?\nBe ni Ezekiel na ninaa lɛ, te ená enɔ hewalɛ ehã tɛŋŋ? Kɛ́ ojwɛŋ ninaa nɛɛ nɔ lɛ, mɛɛ gbɛ nɔ enáa onɔ hewalɛ?\nMɛni wɔbaanyɛ wɔfee kɛtsɔɔ akɛ wɔhiɛ sɔɔ hegbɛ ni wɔná akɛ wɔkɛ Yehowa asafo lɛ efee ekome kɛmiisɔmɔ lɛ ŋmɛnɛ lɛ waa?\nKɛmaje Mɔ Ko Kɛmaje Mɔ Ko “Mina Nyɔŋmɔ Ninai”\nrr yitso 3 bf. 30-41


KANEMƆ YƐ Amharic Armenia (West) Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Denmark Dutch Ga Georgia Germany Haitian Creole Hiligaynon Hungary Igbo Italia Korea Lithuania Mizo Moore Myanmar Ndebele Norway Nzema Ossetia Poland Portuguese (Brazil) Quechua (Bolivia) Romania Russia Mumuii Awiemɔ Samoa Sepedi Sesotho (Lesotho) Setswana Shona Silozi Slovak Slovenia Swahili Tsonga Turkey Ukrain Urdu\n1. Mɛni ji gbɛ kome ni wɔtsɔɔ nɔ wɔboteɔ Nyɔŋmɔ hejɔɔmɔ lɛ mli ŋmɛnɛ, shi mɛni hewɔ bei komɛi lɛ ewaa kɛhaa wɔ akɛ wɔɔbo Nyɔŋmɔ toi lɛ?\nYƐ NIKASEMƆ ni tsɔ hiɛ lɛ mli lɛ, wɔna akɛ kɛ́ wɔfee nii ni kɛ Nyɔŋmɔ yiŋtoo kpãa gbee lɛ, wɔbaanyɛ wɔbote ehejɔɔmɔ lɛ mli. Shi bei komɛi lɛ nakai feemɔ waa kɛhaa wɔ. Ákɛ nɔkwɛmɔnɔ lɛ, kɛ́ wɔkase akɛ Yehowa nyaaa nɔ ko ni wɔsumɔɔ akɛ wɔfee lɛ he lɛ, ekolɛ ebaawa kɛha wɔ akɛ wɔɔbo lɛ toi amrɔ nɔŋŋ. Enɛ tsɔɔ akɛ esa akɛ wɔfee klalo akɛ ‘wɔbaabo Nyɔŋmɔ toi’ be fɛɛ be. (Yak. 3:17) Wɔbaasusu shihilɛi komɛi ni haa wɔnáa hegbɛ kɛtsɔɔ akɛ wɔfee klalo akɛ wɔbaabo Nyɔŋmɔ toi be fɛɛ be lɛ he yɛ nikasemɔ nɛɛ mli.\n2, 3. Mɛni esa akɛ wɔya nɔ wɔfee koni wɔfee mɛi ni jara wa yɛ Yehowa hiɛ daa?\n2 Ani ofee klalo akɛ kɛ́ okase nɔ ko kɛjɛ Biblia lɛ mli ní biɔ ni ofee tsakemɔ yɛ oshihilɛ mli lɛ obaatsu he nii? Ŋmalɛi lɛ kɛɔ wɔ akɛ Nyɔŋmɔ baabua “jeŋmaji lɛ fɛɛ anii ni jara wa lɛ” anaa ewo esafo lɛ mli. (Hag. 2:7) Anɔkwa sane ji akɛ, yɛ wɔteŋ mɛi babaoo agbɛfaŋ lɛ dani wɔbaabɔi anɔkwale lɛ kasemɔ lɛ, wɔjeee nii ni jara wa. Shi suɔmɔ ni wɔyɔɔ kɛha Nyɔŋmɔ kɛ esuɔmɔ Bi lɛ tsirɛ wɔ ni wɔfee tsakemɔi wuji yɛ wɔjeŋba kɛ wɔnifeemɔi amli koni wɔnyɛ wɔsa Nyɔŋmɔ hiɛ jogbaŋŋ. Wɔtee nɔ wɔsɔle wɔha Yehowa, wɔbɔ mɔdɛŋ wɔfee tsakemɔi, ni yɛ naagbee lɛ wɔbafee mɛi sa kɛha baptisimɔ.—Nyɛkanea Kolosebii 1:9, 10.\n3 Shi wɔbaptisimɔ lɛ haaa wɔfee mɛi ni eye emuu. Akɛni wɔyeee emuu hewɔ lɛ, esa akɛ wɔya nɔ wɔfee tsakemɔi lolo yɛ wɔshihilɛ mli. Shi Yehowa ewo wɔ shi akɛ, kɛ́ wɔtee nɔ wɔfee tsakemɔi, ni wɔbɔ mɔdɛŋ wɔfee mɛi ni jara wa yɛ ehiɛ lɛ, ebaaye ebua wɔ.\nKɛ́ Aawo Wɔ Ŋaa\n4. Tsɔɔmɔ gbɛi etɛ ni Yehowa tsɔɔ nɔ ehaa wɔnaa akɛ esa akɛ wɔfee tsakemɔi.\n4 Dani wɔbaanyɛ wɔfee tsakemɔi yɛ wɔshihilɛ mli lɛ, esa akɛ wɔle wɔfatɔi. Ekolɛ wiemɔ ko ni abaaha yɛ Maŋtsɛyeli Asa lɛ nɔ loo sane ko ni yɔɔ asafo lɛ wolo ko mli lɛ baakpa wɔfatɔɔ ko ni yɔɔ hiɛdɔɔ lɛ he mama. Kɛ́ wɔbo wiemɔ ko ni aha lɛ toi loo wɔkane sane ko wɔgbe naa, ni wɔnaaa bɔ ni ekɔɔ wɔhe ehaa lɛ, Yehowa baanyɛ etsɔ nyɛmi nuu loo nyɛmi yoo ko ni yɔɔ asafo lɛ mli lɛ nɔ egbala wɔjwɛŋmɔ kɛba wɔfatɔɔ lɛ nɔ.—Nyɛkanea Galatabii 6:1.\n5. Mɛni ji nibii komɛi ni wɔfeɔ kɛ́ awo wɔ ŋaa, ni mɛni hewɔ esa akɛ asafoŋ onukpai lɛ aya nɔ aye abua wɔ lɛ?\n5 Kɛ́ adesa ko ni yeee emuu wo wɔ ŋaa lɛ, bei pii lɛ ewaa kɛhaa wɔ akɛ wɔɔkpɛlɛ nɔ, kɛ́ ejɛ mlihilɛ kɛ suɔmɔ mli efee nakai po. Shi taakɛ wɔnaa yɛ Galatabii 6:1 lɛ, Yehowa efã mɛi ni edara yɛ mumɔŋ lɛ koni ‘amɛsáa’ wɔ “yɛ mlijɔlɛ mumɔ mli.” Kɛ́ wɔmɔ yelikɛbuamɔ ni amɛkɛhaa wɔ lɛ mli lɛ, wɔbaatsɔmɔ mɛi ni jara wa waa yɛ Nyɔŋmɔ hiɛ. Anɔkwa sane ji akɛ, bei pii lɛ wɔkɛɔ Yehowa yɛ sɔlemɔ mli akɛ wɔyeee emuu. Shi kɛ́ mɔ ko gbala wɔjwɛŋmɔ kɛtee wɔfatɔɔ ko nɔ lɛ, wɔbɔɔ mɔdɛŋ akɛ wɔjie wɔnaa, wɔba wɔtɔmɔ lɛ shi, ni wɔsusuɔ akɛ mɔ lɛ ehiɛɛɛ wɔhe jwɛŋmɔ kpakpa loo gbɛ nɔ ni etsɔ ewo wɔ ŋaa lɛ ejaaa. (2 Maŋ. 5:11) Ni kɛ́ ŋaawoo lɛ kɔɔ nɔ ko ni ewaaa akɛ ebaagba wɔnaa—wɔweku lɛ mlinyo ko nifeemɔ, bɔ ni wɔsaa wɔhe wɔhaa, bɔ ni wɔhiɛɔ wɔhe falefale wɔhaa, loo hiɛtserɛjiemɔ ko ni wɔnyaa he shi Yehowa nyɛ̃ɔ—lɛ he lɛ, ekolɛ wɔmli baafu ni wɔbaawie nɔ ko ni sɛɛ mli lɛ ebaagba wɔnaa, ni ebaagba mɔ ni woɔ wɔ ŋaa lɛ hu naa! Shi sɛɛ mli beni wɔtsui eba shi lɛ, bei pii lɛ wɔkpɛlɛɔ nɔ akɛ ŋaawoo lɛ sa.\n6. Mɛɛ gbɛ nɔ Nyɔŋmɔ wiemɔ lɛ haa anaa “tsuiiaŋ susumɔi kɛ jwɛŋmɔi lɛ”?\n6 Ŋmalɛ ni nikasemɔ nɛɛ damɔ nɔ lɛ kɛɔ wɔ akɛ, Nyɔŋmɔ wiemɔ lɛ ‘yɛ hewalɛ.’ Hɛɛ, Nyɔŋmɔ wiemɔ lɛ yɛ hewalɛ aahu akɛ ebaanyɛ etsake mɛi ashihilɛ. Biblia lɛ ye ebua wɔ ni wɔfee tsakemɔi ni esa akɛ wɔfee koni abaptisi wɔ lɛ, ni ebaanyɛ eye ebua wɔ ni wɔya nɔ wɔfee tsakemɔi yɛ wɔbaptisimɔ lɛ sɛɛ. Yɛ wolo ni Paulo ŋma kɛha Hebri Kristofoi lɛ mli lɛ, eŋma hu akɛ, Nyɔŋmɔ wiemɔ lɛ ‘gbuɔ kɛboteɔ mli kɛyashi beyinɔ ni egbalaa susuma kɛ mumɔ lɛ kɛ talɔi kɛ wuiaŋfɔi lɛ amli, ni eji tsuiiaŋ susumɔi kɛ jwɛŋmɔi lɛ akojolɔ.’ (Heb. 4:12) Wiemɔi nɛɛ tsɔɔ akɛ kɛ́ wɔnu Nyɔŋmɔ yiŋtoo kɛha wɔ lɛ shishi jogbaŋŋ lɛ, bɔ ni wɔfeɔ wɔnii yɛ he lɛ haa anaa nɔ ni yɔɔ wɔtsui mli. Ani bei komɛi lɛ, srɔtofeemɔ yɛ bɔ ni mɛi naa wɔ amɛhaa (ni ji “susuma” lɛ) kɛ nɔ ni yɔɔ wɔtsui mli (ni ji “mumɔ”) lɛ teŋ? (Nyɛkanea Mateo 23:27, 28.) Susumɔ bɔ ni ooofee onii yɛ shihilɛi ni nyiɛ sɛɛ nɛɛ amli lɛ he.\nYaa nɔ ni Okɛ Yehowa Asafo lɛ Anyiɛ Kɔŋ kɛ Kɔŋ\n7, 8. (a) Mɛni hewɔ Hebri Kristofoi lɛ ekomɛi miisumɔ ni amɛya nɔ amɛye Mose Mla lɛ mli nibii komɛi anɔ lolo lɛ? (b) Mɛni hewɔ wɔbaanyɛ wɔkɛɛ akɛ, nɔ ni amɛfee lɛ kɛ Yehowa yiŋtoo lɛ kpãaa gbee lɛ?\n7 Wɔteŋ mɛi babaoo baanyɛ akɛɛ wiemɔi ni yɔɔ Abɛi 4:18 lɛ kɛjɛ wɔyitsoŋ, jɛmɛ kɛɔ akɛ: “Jalɔi atempɔŋ lɛ tamɔ la ni kpɛɔ ni eyaa nɔ ekpɛɔ aahu kɛyashiɔ shwane fintiŋŋ.” Enɛ tsɔɔ akɛ, beni be shwieɔ mli lɛ wɔnuɔ Nyɔŋmɔ yiŋtoo lɛ shishi jogbaŋŋ, ni wɔbaa wɔjeŋ jogbaŋŋ hu.\n8 Taakɛ wɔkase yɛ nikasemɔ ni tsɔ hiɛ lɛ mli lɛ, yɛ Yesu gbele lɛ sɛɛ lɛ, ebawa kɛha Hebri Kristofoi lɛ babaoo akɛ amɛkɛ Mose Mla lɛ baakpa nitsumɔ. (Bɔf. 21:20) Eyɛ mli akɛ Paulo tsɔɔ mli jogbaŋŋ akɛ Kristofoi bɛ Mla lɛ shishi dɔŋŋ moŋ, shi Kristofoi komɛi kpoo mligbalamɔ ni akɛ mumɔ tsirɛ Paulo ni ekɛha lɛ. (Kol. 2:13-15) Ekolɛ amɛsusu akɛ kɛ́ amɛtee nɔ amɛye Mla lɛ mli nibii komɛi anɔ lɛ, Yudafoi lɛ waŋ amɛyi. Fɛɛ sɛɛ lɛ, Paulo ŋma wolo kɛmaje Hebri Kristofoi lɛ, ni efee lɛ faŋŋ kɛha amɛ akɛ kɛ́ amɛtee nɔ amɛfee nibii ni kɛ Nyɔŋmɔ yiŋtoo lɛ kpãaa gbee lɛ, amɛnyɛŋ amɛbote Nyɔŋmɔ hejɔɔmɔ lɛ mli. * (Heb. 4:1, 2, 6; nyɛkanea Hebribii 4:11.) Bɔni afee ni Yehowa akpɛlɛ amɛnɔ lɛ, ehe bahia ni amɛkpɛlɛ nɔ akɛ Yehowa miisumɔ ni ajá lɛ yɛ gbɛ kroko nɔ.\n9. Kɛ́ afee tsakemɔ ko yɛ bɔ ni wɔnuɔ Ŋmalɛ mli tsɔɔmɔ ko shishi lɛ he lɛ, te esa akɛ wɔnu he wɔha tɛŋŋ?\n9 Ŋmɛnɛ lɛ, bei komɛi lɛ afeɔ tsakemɔi yɛ shishinumɔ ni wɔyɔɔ yɛ Biblia mli tsɔɔmɔi komɛi amli lɛ he. Esaaa akɛ enɛ gbaa wɔnaa; esa akɛ tsakemɔi nɛɛ aha hekɛnɔfɔ̃ɔ ni wɔyɔɔ yɛ tsulɔ anɔkwafo kɛ nilelɔ lɛ mli lɛ mli awa. Bei komɛi lɛ, kɛ́ “tsulɔ” lɛ najiaŋdamɔlɔi ni ji Nɔyeli Kuu lɛ yɔse akɛ esa akɛ afee tsakemɔi yɛ bɔ ni wɔnuɔ anɔkwalei komɛi ashishi lɛ mli loo amɛgbála anɔkwalei komɛi amli jogbaŋŋ lɛ, amɛfeɔ nakai oya nɔŋŋ. Oti titri ni ma tsulɔ kuu lɛ hiɛ ji ni eha enifeemɔ kɛ Nyɔŋmɔ yiŋtoo lɛ akpã gbee moŋ fe ni ekɛ ejwɛŋmɔ aaaya wiemɔ ni aaawie ashi lɛ yɛ tsakemɔi ni eeefee lɛ hewɔ. Kɛ́ afee tsakemɔ ko yɛ bɔ ni wɔnuɔ Ŋmalɛ mli tsɔɔmɔ ko shishi lɛ he lɛ, te ofeɔ onii yɛ he ohaa tɛŋŋ?—Nyɛkanea Luka 5:39.\n10, 11. Mɛni wɔbaanyɛ wɔkase kɛjɛ bɔ ni Biblia kaselɔi komɛi fee amɛnii amɛha beni amɛná amɛle akɛ esa akɛ amɛbɔ mɔdɛŋ amɛshiɛ yɛ gbɛi krokomɛi anɔ lɛ mli?\n10 Nyɛhaa wɔsusua nɔkwɛmɔnɔ kroko he. Aaafee afii oha ni eho nɛ lɛ, Biblia Kaselɔi komɛi ní he esa jogbaŋŋ kɛ wiemɔhamɔ lɛ susu akɛ gbɛ ni hi jogbaŋŋ ni amɛbaanyɛ amɛtsɔ nɔ amɛshiɛ ji, ní amɛha wiemɔi. Amɛnyaa maŋ wiemɔhamɔ he waa, ni amɛteŋ mɛi komɛi nyaa bɔ ni kɛ́ amɛha wiemɔi amɛgbe naa lɛ mɛi jieɔ amɛyi lɛ he. Shi sɛɛ mli lɛ, ebafee faŋŋ akɛ Yehowa miisumɔ ni ewebii lɛ atsɔ gbɛi srɔtoi, ní shĩa kɛ shĩa shiɛmɔ nitsumɔ lɛ hu fata he lɛ anɔ amɛshiɛ. Wielɔi ni he esa jogbaŋŋ nɛɛ ateŋ mɛi komɛi kpoo akɛ amɛaakpɛlɛ tsakemɔ nɛɛ nɔ. Yɛ kponɔgbɛ lɛ, efeɔ tamɔ nɔ ni amɛsumɔɔ Yehowa, ni amɛtuu amɛhe fɛɛ amɛha lɛ. Shi beni Nyɔŋmɔ yiŋtoo yɛ shiɛmɔ nitsumɔ lɛ he lɛ bafee faŋŋ kɛha amɛ lɛ, ana nɔ ni yɔɔ amɛtsuiŋ diɛŋtsɛ lɛ faŋŋ. Te Yehowa bu amɛ eha tɛŋŋ? Ejɔɔɔ amɛ. Amɛshi asafo lɛ.—Mat. 10:1-6; Bɔf. 5:42; 20:20.\n11 No etsɔɔɔ akɛ mɛi ni shiii asafo lɛ ateŋ mɔ fɛɛ mɔ ná lɛ mlɛo akɛ amɛaashiɛ yɛ shĩa kɛ shĩa. Shishijee lɛ, nitsumɔ lɛ wa kɛha amɛteŋ mɛi babaoo. Shi amɛtee nɔ amɛkɛ asafo lɛ gbɛtsɔɔmɔ lɛ tsu nii. Beni be shwie mli lɛ, amɛnyɛ amɛye amɛgbeyeishemɔ lɛ nɔ, ni Yehowa jɔɔ amɛ babaoo. Te ofeɔ onii ohaa tɛŋŋ kɛ́ akɛ gbɛtsɔɔmɔ ha akɛ wɔshiɛ yɛ gbɛ ko ni okako dã lɛ nɔ? Ani obaasumɔ ni oka gbɛ ko ni atsɔɔ nɔ ashiɛɔ ni okɛtsuko nii dã lɛ okwɛ?\nKɛ́ Mɔ ko ni Wɔsumɔɔ lɛ lɛ Shi Asafo Lɛ\n12, 13. (a) Mɛɛ yiŋtoo hewɔ Yehowa biɔ ni ashwie eshafeelɔi ni tsakeee amɛtsui lɛ? (b) Mɛɛ kaa Kristofoi komɛi ni ji fɔlɔi kɛkpeɔ, ni mɛni haa kaa nɛɛ feɔ nɔ ni bɛ mlɛo kwraa lɛ?\n12 Ŋwanejee ko bɛ he akɛ, wɔ fɛɛ wɔkpɛlɛɔ shishitoo mla ni tsɔɔ akɛ, ja wɔba wɔjeŋ jogbaŋŋ yɛ nɔ fɛɛ nɔ mli dani Nyɔŋmɔ baakpɛlɛ wɔnɔ lɛ nɔ. (Nyɛkanea Tito 2:14.) Shi wɔbaanyɛ wɔkɛ shihilɛi komɛi ni ekolɛ ebaawa kɛha wɔ akɛ wɔɔhi shi yɛ shishitoo mla nɛɛ naa lɛ akpe. Ákɛ nɔkwɛmɔnɔ lɛ, susumɔ shihilɛ nɛɛ he okwɛ: Kristofoi anɔkwafoi komɛi ni ji gbalashihilɛ mli hefatalɔi lɛ yɛ binuu kome pɛ, ni amɛbinuu lɛ shi anɔkwale lɛ. Akɛni oblanyo nɛɛ miisumɔ ni ‘eye esha mli ŋɔɔmɔ be fioo ko’ moŋ fe ni eeeha wekukpãa kpakpa ahi ekɛ Yehowa kɛ agbɛnɛ ekɛ efɔlɔi lɛ ateŋ hewɔ lɛ, ashwie lɛ kɛjɛ asafo lɛ mli.—Heb. 11:25.\n13 Sane lɛ gba fɔlɔi lɛ anaa waa! Amɛle akɛ Biblia lɛ kɛɔ yɛ mɛi ni ashwie amɛ kɛjɛ asafo lɛ mli lɛ he akɛ: ‘Nyɛkɛ amɛ akabɔ: kɛji mɔ ko ni atsɛɔ lɛ nyɛmi lɛ ji ajwamaŋbɔlɔ loo hiɛjoolɔ loo wɔŋjalɔ loo mɔjɛlɔ loo daatɔlɔ loo amimyelɔ lɛ, lɛ lɛ nyɛkɛ lɛ akayea nii tete.’ (1 Kor. 5:11, 13) Ni amɛnuɔ shishi akɛ wiemɔ ni ji “mɔ ko” ni akɛtsu nii yɛ ŋmalɛ nɛɛ mli lɛ kɔɔ wekumɛi ni akɛ amɛ bɛ shĩa kome mli lɛ hu ahe. Shi amɛsumɔɔ amɛbinuu lɛ naakpa! Ekolɛ bɔ ni amɛsumɔɔ amɛbinuu lɛ waa lɛ baaha amɛshwie amɛyiŋ akɛ: ‘Kɛ́ wɔkɛ wɔbi lɛ efɔɔɔ sanegbaa kwraa lɛ, te eeefee tɛŋŋ eku esɛɛ kɛba Yehowa ŋɔɔ ekoŋŋ lɛ? Kɛ́ wɔkɛ lɛ fɔɔ sanegbaa lɛ, ani jeee no moŋ baaha wɔye wɔbua lɛ babaoo?’ *\n14, 15. Kɛ́ fɔlɔi miikpɛ amɛyiŋ akɛ amɛkɛ amɛbi ni ashwie lɛ lɛ baawie loo amɛfeŋ nakai lɛ, mɛni esa akɛ amɛha ehi amɛjwɛŋmɔ mli?\n14 Wɔnuɔ he wɔhaa fɔlɔi nɛɛ. Kulɛ amɛbinuu lɛ baanyɛ atsake gbɛ ni ekɔ lɛ, shi eesumɔ ni eya nɔ efee efɔŋ moŋ fe ni ekɛ efɔlɔi lɛ kɛ nyɛmimɛi héyelilɔi lɛ baaya nɔ abɔ gbagbalii. Fɔlɔi lɛ nyɛŋ akpɛ yiŋ amɛha amɛbinuu lɛ yɛ gbɛ ni esa akɛ ekɔ lɛ he. Ebɛ naakpɛɛ mɔ akɛ shihilɛ lɛ gba amɛnaa waa!\n15 Shi mɛni wɔsuɔmɔ nyɛmi nuu kɛ nyɛmi yoo nɛɛ baafee? Ani amɛbaabo Yehowa gbɛtsɔɔmɔ ni yɔɔ faŋŋ lɛ toi? Aloo ani amɛbaasusu akɛ amɛbaanyɛ amɛya nɔ amɛkɛ amɛbi ni ashwie lɛ lɛ afee nɔ fɛɛ nɔ, ni amɛkɛɛ akɛ amɛkɛ lɛ miisusu “weku lɛ sane ko ni he hiaa” lɛ he pɛ kɛkɛ? Kɛ́ amɛmiikpɛ amɛyiŋ yɛ sane nɛɛ he lɛ, esaaa akɛ amɛkuɔ amɛhiɛ amɛshwieɔ bɔ ni Yehowa nuɔ nɔ ni amɛfeɔ lɛ he ehaa lɛ nɔ. Yehowa miisumɔ ni esafo lɛ he atse, ní kɛ́ eeehi lɛ, eye ebua efɔŋfeelɔi lɛ ni amɛku amɛsɛɛ kɛba asafo lɛ mli ekoŋŋ. Te fɔlɔi ni ji Kristofoi lɛ baafee tɛŋŋ amɛfĩ Yehowa yiŋtoo nɛɛ sɛɛ lɛ?\n16, 17. Kɛ́ wɔjwɛŋ Aaron nɔkwɛmɔnɔ lɛ nɔ lɛ, mɛni wɔbaanyɛ wɔkase kɛjɛ mli?\n16 Mose nyɛmi nuu Aaron bihii lɛ ateŋ mɛi enyɔ ha ekɛ shihilɛ ko ni mli wa kpe. Bo lɛ susumɔ bɔ ni Aaron baanu he eha beni ebihii Nadab kɛ Abihu yashã tsofa-kɛ-ŋma yɛ Yehowa hiɛ beni awoko amɛ he kita, ni no ha Yehowa tswa amɛ nɔ̃ ni amɛgboi lɛ he okwɛ. Enɛ hewɔ lɛ Aaron nyɛŋ ekɛ ebihii nɛɛ agba sane dɔŋŋ. Shi sane lɛ waaa jɛmɛ pɛ kɛkɛ. Yehowa kɛ gbɛtsɔɔmɔ ha Aaron kɛ ebihii anɔkwafoi lɛ akɛ: “Nyɛkakpɔa nyɛyii, ni nyɛkagbálaa nyɛtadei hu [ní nyɛkɛye ŋkɔmɔ], ní nyɛbagboi, ni [Yehowa] mli wo asafo muu lɛ fɛɛ la.” (3 Mose 10:1-6) Nikasemɔ ni yɔɔ sane nɛɛ mli lɛ yɛ faŋŋ. Esa akɛ suɔmɔ ni wɔyɔɔ kɛha Yehowa lɛ mli awa fe suɔmɔ ni wɔyɔɔ kɛha wɔweku mlibii ni yeee anɔkwa lɛ.\n17 Ŋmɛlɛ lɛ, Yehowa kpataaa mɛi ni tɔ̃ɔ emlai lɛ anɔ lɛ ahiɛ amrɔ nɔŋŋ. Ejɛɔ suɔmɔ mli ehaa amɛ hegbɛ ni amɛtsake amɛtsui kɛjɛ amɛnifeemɔi gbohii lɛ amli. Shi te Yehowa baanu he eha tɛŋŋ kɛ́ efɔŋfeelɔ ko ni tsakeee etsui lɛ fɔlɔi tee nɔ amɛka Yehowa kɛtsɔ amɛbinuu loo amɛbiyoo ni ashwie lɛ lɛ ni amɛkɛ lɛ baashara bɔ ni esaaa lɛ nɔ?\n18, 19. Mɛɛ jɔɔmɔi weku mlibii ni kɛ Yehowa gbɛtsɔɔmɔi ni kɔɔ mɛi ni ashwie amɛ lɛ he lɛ tsuɔ nii lɛ baanyɛ aná?\n18 Mɛi babaoo ni be ko ni eho lɛ ashwie amɛ kɛjɛ asafo lɛ mli lɛ kɛɔ akɛ bɔ ni amɛnanemɛi kɛ amɛwekumɛi lɛ fee shiŋŋ ni amɛkɛ Yehowa gbɛtsɔɔmɔ tsu nii lɛ ji nɔ ni ha amɛku amɛsɛɛ kɛba asafo lɛ mli ekoŋŋ lɛ. Beni asafoŋ onukpai komɛi tsɔɔ nɔ hewɔ ni esa akɛ ahe nyɛmi yoo oblayoo ko kɛba asafo lɛ mli ekoŋŋ lɛ, amɛŋma akɛ nɔ ni ha nyɛmi yoo lɛ jaje eshihilɛ lɛ “eko ji bɔ ni enyɛmi nuu lɛ jie bulɛ kpo etsɔɔ shwiemɔ he gbɛjianɔtoo lɛ.” Nyɛmi yoo lɛ kɛɛ bɔ ni “enyɛmi nuu lɛ kɛ Ŋmalɛ mli gbɛtsɔɔmɔi tsu nii kɛmɔ shi lɛ ye ebua lɛ ni ená he miishɛɛ akɛ ebaaku esɛɛ kɛba asafo lɛ mli ekoŋŋ.”\n19 Belɛ, te esa akɛ wɔmu sane naa wɔha tɛŋŋ? Esa akɛ wɔwuu wɔshi wɔtsui ni yeee emuu ni baanyɛ atsirɛ wɔ ni wɔte shi wɔwo Ŋmalɛ mli ŋaawoo lɛ. Esa akɛ wɔná hekɛnɔfɔ̃ɔ kwraa akɛ, nɔ ni Nyɔŋmɔ biɔ ni wɔfee lɛ ji nɔ ni hi fe fɛɛ kɛha wɔ.\n20. Mɛɛ gbɛi enyɔ nɔ wɔbaanyɛ wɔnu Hebribii 4:12 lɛ shishi? (Kwɛmɔ shishigbɛ niŋmaa lɛ.)\n20 Beni Paulo ŋma akɛ “Nyɔŋmɔ wiemɔ hiɛ kã” lɛ, no mli lɛ jeee Nyɔŋmɔ Wiemɔ ni aŋma ni ji Biblia lɛ he tuuntu ewieɔ lɛ. * Hebribii yitso 4 lɛ mli kukuji krokomɛi lɛ haa wɔnaa akɛ eewie Nyɔŋmɔ shiwoi lɛ ahe. Paulo miitsɔɔ akɛ Nyɔŋmɔ shiwoi lɛ baa mli anɔkwale be fɛɛ be. Yehowa ma enɛ nɔ mi kɛtsɔ gbalɔ Yesaia nɔ akɛ: “Miwiemɔi . . . ekuŋ esɛɛ kɛbaŋ miŋɔɔ efolo, shi moŋ . . . eeeha nɔ ni mitsu lɛ yɛ hewɔ lɛ aya nɔ!” (Yes. 55:11) No hewɔ lɛ, kɛ́ Nyɔŋmɔ shiwoi lɛ baaa mli yɛ be ni wɔkpaa gbɛ mli lɛ, esa akɛ wɔto wɔtsui shi. Wɔbaanyɛ wɔná nɔmimaa akɛ Yehowa “miitsu nii” koni eyiŋtoo lɛ aba mli kɛmɔ shi.—Yoh. 5:17.\n21. Mɛɛ gbɛ nɔ Hebribii 4:12 lɛ baanyɛ aye abua “asafo babaoo” lɛ ateŋ mɛi ni egbɔlɔ lɛ ni amɛya nɔ amɛsɔmɔ Yehowa?\n21 “Asafo babaoo” lɛ mlibii lɛ ateŋ mɛi ni edara yɛ afii amli lɛ kɛ afii nyɔŋmai abɔ esɔmɔ Yehowa. (Kpoj. 7:9) Amɛteŋ mɛi babaoo kpaaa gbɛ akɛ amɛbaagbɔlɔ yɛ jeŋ fɔŋ nɛɛ mli. Shi fɛɛ sɛɛ lɛ, amɛnijiaŋ ejeko wui. (Lala 92:15) Amɛle akɛ Nyɔŋmɔ shiwoi lɛ baaba mli anɔkwale, ni ákɛ Yehowa miitsu nii koni eshiwoi lɛ aba mli. Akɛni Nyɔŋmɔ yiŋtoo lɛ kã etsui nɔ hewɔ lɛ, wɔhaa enáa miishɛɛ kɛ́ wɔkɛ wɔnifeemɔ tsɔɔ akɛ eyiŋtoo lɛ he hiaa wɔ. Yehowa le akɛ nɔ ko nɔ ko nyɛŋ atsĩ enaa koni ekanyɛ eha eyiŋtoo lɛ ba mli yɛ hejɔɔmɔ gbi ni ji gbi kpawo nɛɛ mli, asaŋ ele hu akɛ ewebii lɛ baaya nɔ afĩ eyiŋtoo lɛ sɛɛ akɛ kuu. Ani bo hu obaafee nakai? Ani obote Nyɔŋmɔ hejɔɔmɔ lɛ mli?\n^ kk. 8 Yuda jamɔŋ hiɛnyiɛlɔi lɛ ateŋ mɛi babaoo bɔ mɔdɛŋ akɛ amɛaaye Mose Mla lɛ nɔ fitsofitso, shi beni Mesia lɛ ba lɛ, amɛkpoo lɛ. Amɛnifeemɔ lɛ kɛ Nyɔŋmɔ yiŋtoo lɛ kpãaa gbee.\n^ kk. 13 Kwɛmɔ ‘Nyɛhia Nyɔŋmɔ Suɔmɔ lɛ Mli’ wolo lɛ baafa 207-209.\n^ kk. 20 Ŋmɛnɛ lɛ, Nyɔŋmɔ tsɔɔ e-Wiemɔ ni aŋma ní baanyɛ aná wɔshihilɛi anɔ hewalɛ lɛ nɔ ekɛ wɔ wieɔ. No hewɔ lɛ, Paulo wiemɔi ni aŋma yɛ Hebribii 4:12 lɛ baanyɛ akɔ Biblia muu lɛ fɛɛ hu he.\nKaaha Ohiɛ Kpa Otii lɛ Anɔ\n• Ŋmɛnɛ lɛ, mɛni esa akɛ wɔfee koni wɔbote Nyɔŋmɔ hejɔɔmɔ lɛ mli?\n• Mɛɛ tsakpãa yɔɔ Nyɔŋmɔ yiŋtoo lɛ, kɛ suɔmɔ mli ni wɔjɛɔ wɔkpɛlɛɔ Ŋmalɛ mli ŋaawoo nɔ lɛ teŋ?\n• Mɛɛ shihilɛi amli ebaanyɛ ewa kɛha wɔ akɛ wɔkɛ Ŋmalɛ mli gbɛtsɔɔmɔ baatsu nii, shi mɛni hewɔ ehe miihia ni wɔbo Nyɔŋmɔ toi lɛ?\n• Mɛɛ gbɛi enyɔ nɔ wɔbaanyɛ wɔnu Hebribii 4:12 lɛ shishi?\nSane lɛ gba fɔlɔi lɛ anaa waa!


2 Korintobii 1 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\n2 Korintobii 1:1-24\nNyɔŋmɔ shɛjeɔ wɔmii yɛ amanehului fɛɛ mli (3-11)\n1 Paulo, Kristo Yesu bɔfo yɛ Nyɔŋmɔ suɔmɔ naa, kɛ wɔnyɛmi Timoteo, kɛyahã Nyɔŋmɔ asafo ni yɔɔ Korinto lɛ, kɛ mɛi krɔŋkrɔŋi fɛɛ ni yɔɔ Akaia fɛɛ lɛ: 2 Duromɔ kɛ toiŋjɔlɛ ni jɛ Nyɔŋmɔ, wɔ-Tsɛ lɛ, kɛ Nuŋtsɔ Yesu Kristo dɛŋ lɛ ahã nyɛ. 3 Ajie wɔ-Nuŋtsɔ Yesu Kristo Nyɔŋmɔ kɛ e-Tsɛ lɛ, musuŋtsɔlɛi a-Tsɛ lɛ kɛ miishɛjemɔ fɛɛ Nyɔŋmɔ lɛ yi, 4 mɔ ni shɛjeɔ wɔmii* yɛ wɔjaramɔ shihilɛi* fɛɛ mli, koni wɔ hu wɔnyɛ wɔkɛ miishɛjemɔ ni wɔnáa kɛjɛɔ Nyɔŋmɔ dɛŋ lɛ ashɛje mɛi krokomɛi ni kɛ jaramɔ shihilɛ fɛɛ jaramɔ shihilɛ kpeɔ* lɛ amii. 5 Ejaakɛ bɔ ni amanehului ni wɔnaa yɛ Kristo hewɔ lɛ faa kɛtekeɔ nɔ yɛ wɔmli lɛ, nakai nɔŋŋ miishɛjemɔ ni wɔnáa kɛtsɔɔ Kristo lɛ nɔ lɛ hu faa kɛtekeɔ nɔ. 6 Agbɛnɛ, kɛ́ wɔkɛ jaramɔ shihilɛi miikpe* lɛ, nyɛmiishɛjemɔ kɛ nyɛyiwalaheremɔ hewɔ ni; ni kɛ́ aashɛje wɔmii lɛ, no shɛjeɔ nyɛmii, ni miishɛjemɔ nɛɛ tsuɔ nii kɛyeɔ ebuaa nyɛ koni nyɛfi shi yɛ amanehului ni nyɛkɛkpeɔ ni wɔ hu wɔkɛ nakai amanehului nɔŋŋ kpeɔ lɛ amli. 7 Ni hiɛnɔkamɔ ni wɔyɔɔ yɛ nyɛgbɛfaŋ lɛ gbugbaaa, ejaakɛ wɔle akɛ, bɔ ni nyɛnaa amanehului lɛ eko lɛ, nakai nɔŋŋ nyɛbaaná miishɛjemɔ lɛ hu eko. 8 Ejaakɛ, nyɛmimɛi, wɔsumɔɔɔ ni wɔkɛ amanehulu ni wɔkɛkpe yɛ Asia kpokpaa lɛ nɔ lɛ atee nyɛ. Wɔyaje nɔnyɛɛ kpele shishi fe bɔ ni wɔbaanyɛ wɔkɛ wɔ diɛŋtsɛ wɔhewalɛ adamɔ naa, ni wɔhiɛ kãaa wɔwala nɔ tete. 9 Anɔkwa, wɔnu he akɛ gbele fɔbuu kã wɔnɔ. Enɛ ba lɛ nakai koni wɔkaŋɔ wɔhiɛ wɔfɔ̃ wɔ diɛŋtsɛ wɔhe nɔ, shi moŋ wɔŋɔfɔ̃ Nyɔŋmɔ ni teɔ gbohii ashi lɛ nɔ. 10 Ejie wɔ kɛjɛ nɔ ko wulu tamɔ gbele mli, ni ebaajie wɔ, ni wɔyɛ hiɛnɔkamɔ yɛ emli akɛ ebaaya nɔ hu ejie wɔ. 11 Nyɛ hu nyɛbaanyɛ nyɛtsɔ fai ni nyɛkɛ hiɛdɔɔ baakpa yɛ wɔhewɔ lɛ nɔ nyɛye nyɛbua. Kɛ́ nyɛfee nakai lɛ, no baahã mɛi babaoo ada shi ahã wɔ, ejaakɛ wɔná duromɔ yɛ mɛi babaoo asɔlemɔi* ní ahã hetoo lɛ hewɔ. 12 Ejaakɛ nɔ ni wɔshwãa yɛ mli lɛ nɛ, wɔhenilee yeɔ he odase akɛ, wɔkɛ krɔŋkrɔŋfeemɔ kɛ tsui krɔŋŋ ni jɛ Nyɔŋmɔ ŋɔɔ lɛ baa wɔjeŋ yɛ je lɛ mli, titri lɛ yɛ nyɛteŋ, jeee kɛ heloo gbɛfaŋ hiɛshikamɔ, shi moŋ kɛ Nyɔŋmɔ duromɔ. 13 Ejaakɛ wɔŋmaaa nɔ ko nɔ ko wɔhãaa nyɛ akɛ ja nibii ni nyɛbaanyɛ nyɛkane* ní nyɛnu shishi, ni miyɛ hiɛnɔkamɔ akɛ nyɛbaaya nɔ nyɛnu nibii nɛɛ ashishi kɛmɔ shi,* 14 tamɔ bɔ ni nyɛ hu nyɛnuɔ shishi yɛ gbɛ ko nɔ, akɛ nyɛshwãanɔ ji wɔ, tamɔ bɔ ni nyɛ hu nyɛbaafee wɔshwãanɔ yɛ wɔ-Nuŋtsɔ Yesu gbi lɛ nɔ lɛ. 15 No hewɔ lɛ, akɛni miyɛ nɔmimaa yɛ enɛ he hewɔ lɛ, mito miyiŋ akɛ maba nyɛŋɔɔ klɛŋklɛŋ, koni nyɛná hegbɛ ni ji shii enyɔ nɔ kɛná miishɛɛ;* 16 ejaakɛ mito miyiŋ akɛ mabatsɔ nyɛŋɔɔ kɛya Makedonia, ni asaŋ maku misɛɛ kɛjɛ Makedonia maba nyɛŋɔɔ ekoŋŋ, koni nyɛyajie mi gbɛ kɛya Yudea. 17 Anɔkwa, be ni mito miyiŋ nɛkɛ lɛ, mibuuu sane lɛ akɛ nɔ ko flɛflɛ, aloo jeee nakai? Aloo ani heloonaa mitoɔ miyiŋ yɛ nibii ahe yɛ, ni mikɛɔ akɛ “Hɛɛ, hɛɛ,” kɛkɛ lɛ “Dabi, dabi”? 18 Shi nyɛbaanyɛ nyɛkɛ nyɛhiɛ afɔ̃ Nyɔŋmɔ nɔ akɛ, nɔ ni wɔkɛɔ nyɛ lɛ jeee “hɛɛ” ni kɛ̃lɛ “dabi.” 19 Ejaakɛ Nyɔŋmɔ Bi, Yesu Kristo, mɔ ni atsɔ wɔ, ni ji mi kɛ Silvano* kɛ Timoteo nɔ ashiɛ ehe sane yɛ nyɛteŋ lɛ tsɔɔɔ “hɛɛ” ni kɛ̃lɛ “dabi,” shi moŋ “hɛɛ” lɛ etsɔ “hɛɛ” yɛ egbɛfaŋ. 20 Ekɔɔɔ he eko bɔ ni Nyɔŋmɔ shiwoi lɛ fa hã lɛ, kɛtsɔ enɔ lɛ, amɛtsɔ “hɛɛ.” No hewɔ lɛ, kɛtsɔ enɔ hu lɛ, akɛɔ Nyɔŋmɔ akɛ “Amen,” koni atsɔ wɔnɔ awo Nyɔŋmɔ hiɛ nyam. 21 Shi Nyɔŋmɔ ji mɔ ni maa nɔ aduatsɔ akɛ nyɛ kɛ wɔ fɛɛ ji Kristo nii, ni lɛ nɔŋŋ ji mɔ ni fɔ wɔ mu. 22 Ekɛ enaasɔomɔ nɔ lɛ hu esɔo wɔnaa ni ehã wɔ nɔ ni baaba lɛ he shiŋmɛɛnɔ lɛ,* no ji mumɔ lɛ, yɛ wɔtsuii amli. 23 Agbɛnɛ, miitsɛ Nyɔŋmɔ ni ebaye odase eshi mi,* akɛ mɔbɔ ni minaa nyɛ lɛ hewɔ ni mibako Korinto lolo lɛ. 24 Jeee akɛ wɔji nyɛhemɔkɛyeli lɛ nɔ nuŋtsɔmɛi, shi moŋ, wɔji nyɛnanemɛi nitsulɔi yɛ nyɛmiishɛɛnamɔ hewɔ, ejaakɛ nyɛhemɔkɛyeli lɛ hewɔ nyɛdamɔ shi lɛ.\n^ Aloo “woɔ wɔ hewalɛ.”\n^ Aloo “wɔmanehului.”\n^ Aloo “ni naa amanehulu fɛɛ amanehulu.”\n^ Aloo “wɔmiina amanehulu.”\n^ Aloo “yɛ hiɛi babaoo asɔlemɔi.”\n^ Aloo eeenyɛ efee akɛ, “nibii ni nyɛle jogbaŋŋ momo.”\n^ Sht. ŋm., “kɛyashi naagbee.”\n^ Aloo eeenyɛ efee akɛ, “nyɛná he sɛɛ shii enyɔ.”\n^ Aloo “yibaafoonɔ lɛ (shika ni akɛfɔ̃ɔ shi kɛtsɔɔ akɛ abaahé nɔ ko lɛɛlɛŋ); nɔ ni baaba lɛ he nɔmimaa (shiwoo) lɛ.”


‘Nyɛkwɛa Nyɔŋmɔ Asafoku Ni Yɔɔ Nyɛteŋ Lɛ Nɔ’\nBuu-Mɔɔ—Nikasemɔ Nɔ | June 2011\nKANEMƆ YƐ Amharic Argentina Mumuii Awiemɔ Armenia (West) Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Colombia Mumuii Awiemɔ Denmark Dutch Ga Georgia Germany Haitian Creole Hela Hiligaynon Hungary Igbo Italia Korea Lithuania Mizo Moore Myanmar Ndebele Norway Nzema Ossetia Poland Portuguese (Brazil) Quechua (Bolivia) Romania Russia Mumuii Awiemɔ Samoa Sesotho (Lesotho) Setswana Shona Silozi Slovak Slovenia Swahili Tsonga Turkey Ukrain Urdu\n“Nyɛlɛa Nyɔŋmɔ asafoku ni yɔɔ nyɛteŋ lɛ, nyɛkwɛa nɔ, jeee nɔnyɛ̃ɛ naa, shi moŋ yɛ suɔmɔ naa.”—1 PET. 5:2.\n1. Beni Petro ŋma eklɛŋklɛŋ wolo lɛ, no mli lɛ mɛɛ shihilɛ mli Kristofoi lɛ yɔɔ?\nBƆFO Petro ŋma eklɛŋklɛŋ wolo lɛ sɛɛ etsɛɛɛ nɔŋŋ ni Nero bɔi Kristofoi lɛ yiwaa yɛ Roma. Eesumɔ ni ewo enyɛmimɛi heyelilɔi lɛ hewalɛ. No mli lɛ, Abonsam “nyiɛ” eetao Kristofoi ni emi. Bɔni afee ni amɛnyɛ amɛfi shi shiŋŋ lɛ, ehe bahia ni amɛha ‘amɛhiɛ akã shi’ ni ‘amɛba amɛhe shi yɛ Nyɔŋmɔ nine ni wa lɛ shishi.’ (1 Pet. 5:6, 8) Agbɛnɛ hu, esa akɛ ekomefeemɔ aya nɔ ahi amɛteŋ. Kɛfata he lɛ, esaaa akɛ ‘amɛkɔ̃mɔkɔ̃mɔɔ amɛhe ni amɛyeyeɔ amɛhe,’ ejaakɛ no baanyɛ eha ‘amɛfite amɛhe’ loo amɛ diɛŋtsɛ amɛkpãta amɛhiɛ.—Gal. 5:15.\n2, 3. Namɔ esa akɛ wɔ kɛ lɛ anɔ, ni mɛni he wɔbaasusu yɛ nikasemɔ nɛɛ kɛ nɔ ni baanyiɛ sɛɛ lɛ mli?\n2 Ŋmɛnɛ lɛ, wɔyɛ shihilɛ ni tamɔ nakai nɔŋŋ mli. Abonsam miitao hegbɛi ni eeetsɔ nɔ emi wɔ. (Kpoj. 12:12) Agbɛnɛ hu, etsɛŋ wɔkɛ ‘amanehulu babaoo ní anako nɔ dã kɛjɛ je lɛŋ shishijee mli’ lɛ baakpe. (Mat. 24:21) Tamɔ bɔ ni ehe bahia ni klɛŋklɛŋ afii 100 lɛ mli Kristofoi lɛ akwɛ amɛhe nɔ jogbaŋŋ koni amɛkɛ amɛhe akabe lɛ, nakai nɔŋŋ esa akɛ wɔ hu wɔfee. Bɔni afee ni wɔnyɛ wɔfee nakai lɛ, bei komɛi lɛ ehe baahia ni asafoŋ onukpai aye abua wɔ.\n3 Nyɛhaa wɔsusua bɔ ni asafoŋ onukpai lɛ baanyɛ anu sɔɔmɔ hegbɛ ni amɛná akɛ amɛkwɛ ‘Nyɔŋmɔ asafoku ni yɔɔ amɛteŋ lɛ’ nɔ lɛ shishi jogbaŋŋ lɛ he. (1 Pet. 5:2) No sɛɛ lɛ, wɔbaasusu gbɛ ni hi jogbaŋŋ ni esa akɛ atsɔ nɔ atsu nɔkwɛmɔ nitsumɔ nɛɛ he. Yɛ nikasemɔ ni baanyiɛ enɛ sɛɛ lɛ mli lɛ, wɔbaapɛi bɔ ni asafo lɛ baanyɛ ‘abu mɛi ni tsuɔ nii waa yɛ amɛteŋ ni amɛnyiɛɔ’ asafoku lɛ ‘hiɛ’ lɛ mli. (1 Tes. 5:12, NW) Saji nɛɛ ahe ni wɔɔsusu lɛ baaye abua wɔ koni wɔnyɛ wɔte shi wɔwo wɔ-Henyɛlɔ kpele lɛ, ni wɔyɔse akɛ lɛ ji mɔ ni wɔkɛná nɔmɔ lɛ.—Efe. 6:12.\nNyɛkwɛa Nyɔŋmɔ Asafoku lɛ Nɔ\n4, 5. Te esa akɛ asafoŋ onukpai lɛ ana asafoku lɛ amɛha tɛŋŋ? Okɛ enɛ he nɔkwɛmɔnɔ aha.\n4 Petro wo asafoŋ onukpai ni yɔɔ klɛŋklɛŋ afii 100 lɛ mli Kristofoi lɛ ateŋ lɛ hewalɛ ni amɛna asafoku ni yɔɔ amɛkwɛmɔ shishi lɛ taakɛ Nyɔŋmɔ naa asafoku lɛ. (Nyɛkanea 1 Petro 5:1, 2.) Eyɛ mli akɛ abu Petro akɛ akulashiŋ yɛ asafo lɛ mli moŋ, shi ekɛ asafoŋ onukpai lɛ ewieee tamɔ nɔ ni enɔ kwɔ fe amɛ. Shi moŋ lɛ, ebɔ amɛ kɔkɔ akɛ enanemɛi asafoŋ onukpai. (Gal. 2:9) Ŋmɛnɛ lɛ, Nɔyeli Kuu lɛ kaseɔ Petro ni amɛwoɔ asafoŋ onukpai lɛ hewalɛ koni amɛbɔ mɔdɛŋ ni amɛtsu sɔ̃ ni tsĩi ni kã amɛnɔ akɛ amɛkwɛ Nyɔŋmɔ asafoku lɛ nɔ lɛ he nii.\n5 Bɔfo lɛ ŋma akɛ esa akɛ klɛŋklɛŋ afii 100 lɛ mli asafoŋ onukpai lɛ ‘akwɛ Nyɔŋmɔ asafoku ni yɔɔ amɛteŋ lɛ nɔ.’ Ehe miihia waa ni amɛyɔse akɛ asafoku lɛ ji Yehowa kɛ Yesu Kristo nɔ̃. Esa akɛ onukpai nɛɛ abu bɔ ni amɛkwɛ Nyɔŋmɔ tooi lɛ amɛha lɛ he akɔntaa. Ŋɔɔ lɛ akɛ, onaanyo kpaakpa ko efã gbɛ ni ebi ni okwɛ ebii lɛ oha lɛ. Ani olɛŋ amɛ ni okwɛŋ amɛ jogbaŋŋ? Kɛ́ hela mɔ amɛteŋ mɔ ko lɛ, ani okwɛŋ ni ená helatsamɔ ni sa? Nakai nɔŋŋ esa akɛ asafoŋ onukpai lɛ “akwɛ Nyɔŋmɔ asafo lɛ ni ekɛ lɛ diɛŋtsɛ e-Bi lɛ lá he lɛ nɔ.” (Bɔf. 20:28, NW) Amɛhaa ehiɔ amɛjwɛŋmɔŋ ákɛ akɛ Kristo Yesu lá ni jara wa lɛ ni hé tooi lɛ ateŋ eko fɛɛ eko. Akɛni asafoŋ onukpai lɛ le nɔ ni sɔ̃ ni kã amɛnɔ lɛ biɔ hewɔ lɛ, amɛlɛ̀ɔ asafoku lɛ, amɛbuɔ amɛhe, ni amɛkwɛɔ amɛnɔ.\n6. Mɛɛ sɔ̃ kã blema tookwɛlɔi lɛ anɔ?\n6 Susumɔ sɔ̃i ni kã Biblia beaŋ tookwɛlɔi diɛŋtsɛ lɛ anɔ lɛ he okwɛ. Amɛkpalaa tooku lɛ yɛ shwane ni hulu miitso waa kɛ nyɔɔŋ ni fɛi miiye waa mli. (1 Mose 31:40) Amɛkɛ amɛwala po woɔ oshara mli yɛ tooku lɛ hewɔ. Oblanyo tookwɛlɔ ni ji David lɛ shɔ̃ etooku lɛ kɛjɛ kooloi awuiyelɔi ni jata kɛ oshishibrishi fata he lɛ adɛŋ. David wie kɛkɔ kooloi nɛɛ ateŋ eko fɛɛ eko he akɛ, “mimɔɔ etsɛ̃ŋ, ni mitswiaa lɛ nii, ni migbeɔ lɛ.” (1 Sam. 17:34, 35) Mɛɛ ekãa ejie lɛ kpo nɛkɛ! Kwɛ bɔ ni enɛ ha ewala yaje oshara mli! Fɛɛ sɛɛ lɛ, efee bɔ fɛɛ bɔ ni eeenyɛ koni ebaa tooku lɛ yi.\n7. Mɛɛ gbɛ nɔ asafoŋ onukpai lɛ baanyɛ ashɔ̃ tooku lɛ kɛjɛ Satan nyanyɔji ateŋ yɛ mfonirifeemɔŋ?\n7 Ŋmɛnɛ lɛ, esa akɛ asafoŋ onukpai lɛ akwɛ amɛhe nɔ jogbaŋŋ yɛ Abonsam tutuamɔi ni tamɔ jata nɔ lɛ he. Enɛ baanyɛ abi ni amɛfee ekãa kɛshɔ̃ tooku lɛ kɛjɛ Abonsam nyanyɔji ateŋ yɛ mfonirifeemɔŋ. Kɛ́ asafoŋ onukpai lɛ mɔ Abonsam tsɛ̃ŋ yɛ mfonirifeemɔŋ lɛ, amɛbaanyɛ amɛshɔ̃ tooku lɛ kɛjɛ edɛŋ. Amɛbaanyɛ amɛkɛ nyɛmimɛi ni hiɛ bɛ amɛhe nɔ ni Satan ŋaatsɔi lɛ miika amɛ lɛ asusu nii ahe. (Nyɛkanea Galatabii 6:1.) Ekã shi faŋŋ akɛ, onukpai lɛ nyɛŋ afee nakai kɛ́ Yehowa yelikɛbuamɔ bɛ mli. Amɛhiɛɔ too ni epila lɛ blɛoo, amɛfimɔɔ epilamɔ lɛ nɔ, ni amɛkpaa lɛ tsofa ni ji Nyɔŋmɔ Wiemɔ lɛ.\n8. Nɛgbɛ asafoŋ onukpai lɛ kpalaa tooku lɛ kɛyaa, ni yɛ mɛɛ gbɛ nɔ?\n8 Tookwɛlɔ kpalaa etooku lɛ hu kɛyaa lɛɛhei ni sa kɛ hei ni nu yɔɔ. Nakai nɔŋŋ asafoŋ onukpai gbalaa asafoku lɛ jwɛŋmɔ kɛyaa asafo lɛ nɔ, ni amɛwoɔ amɛ hewalɛ ni amɛya asafoŋ kpeei daa bɔni afee ni alɛ̀ amɛ jogbaŋŋ ni amɛnine ashɛ “amɛŋmaa” nɔ “yɛ be ni sa nɔ.” (Mat. 24:45) Ekolɛ ehe baahia ni asafoŋ onukpai lɛ kɛ be babaoo aye abua mɛi ni he miiye yɛ mumɔŋ lɛ koni amɛye mumɔŋ niyenii ni akɛhaa amɛ kɛjɛɔ Nyɔŋmɔ Wiemɔ lɛ mli lɛ. Ekolɛ too ko ni edu gbɛ lɛ miibɔ mɔdɛŋ koni ebafata tooku lɛ he. Yɛ nɔ najiaŋ ni onukpai lɛ aaafã etsui lɛ, amɛjɛɔ suɔmɔ mli amɛgbálaa Ŋmalɛ mli shishitoo mlai amli amɛhaa lɛ ni amɛtsɔɔ lɛ bɔ ni eeefee ekɛtsu nii yɛ eshihilɛ mli.\n9, 10. Te esa akɛ asafoŋ onukpai lɛ kɛ mɛi ni he miiye yɛ mumɔŋ lɛ aye aha tɛŋŋ?\n9 Kɛ́ ohe miiye lɛ, mɛɛ datrɛfonyo osumɔɔ ni ekwɛ bo? Ani osumɔɔ mɔ ni kɛ be kukuoo ko boɔ bo toi, kɛkɛ eŋma tsofa eha bo oyayaayai bɔni afee ni eshi bo ni ekwɛ mɔ ni nyiɛ osɛɛ lɛ? Aloo obaasumɔ datrɛfonyo ni baabo bo toi, ni baagbála nɔ ni feɔ bo lɛ mli etsɔɔ bo, ni etsɔɔ bo gbɛi ni obaanyɛ otsɔ nɔ otsa ohe?\n10 Nakai nɔŋŋ, asafoŋ onukpai lɛ baanyɛ abo mɔ ni he yeɔ yɛ mumɔŋ lɛ toi ni amɛye amɛbua lɛ ni ehe awa lɛ, ni no baatsɔɔ akɛ “amɛkpa lɛ mu yɛ Nuŋtsɔ [Yehowa] gbɛ́i amli” yɛ mfonirifeemɔŋ. (Nyɛkanea Yakobo 5:14, 15.) Nyɔŋmɔ Wiemɔ lɛ baanyɛ atsa mɔ ni he yeɔ lɛ tamɔ tsofa ni yɔɔ Gilead lɛ. (Yer. 8:22; Ezek. 34:16) Kɛ́ mɔ ni he yeɔ yɛ mumɔŋ lɛ kɛ Biblia mli shishitoo mlai lɛ tsu nii lɛ, ebaanyɛ eye ebua lɛ ni ekpɛ yiŋ srɔtoi ni baaha esɔmɔ Yehowa jogbaŋŋ. Hɛɛ, kɛ́ too ni he yeɔ lɛ fɔse etsuiŋ etsɔɔ asafoŋ onukpai lɛ ni amɛbo lɛ toi ni amɛkɛ lɛ fee ekome kɛsɔle lɛ, eyeɔ buaa jogbaŋŋ.\nJeee Nɔnyɛ̃ɛ Naa, Shi Moŋ yɛ Suɔmɔ Naa\n11. Mɛni tsirɛɔ asafoŋ onukpai lɛ koni amɛjɛ amɛsuɔmɔ mli amɛkwɛ Nyɔŋmɔ asafoku lɛ nɔ lɛ?\n11 Beni Petro tsaa eŋaawoo lɛ nɔ lɛ, ekai asafoŋ onukpai lɛ yɛ nibii ni esa akɛ amɛfee kɛ nibii ni esaaa akɛ amɛfeɔ akɛ nɔkwɛlɔi lɛ he. Esa akɛ asafoŋ onukpai lɛ akwɛ Nyɔŋmɔ asafoku lɛ nɔ, “jeee nɔnyɛ̃ɛ naa, shi moŋ yɛ suɔmɔ naa.” Mɛni tsirɛɔ asafoŋ onukpai lɛ ni amɛjɛɔ amɛsuɔmɔ mli amɛsɔmɔɔ nyɛmimɛi lɛ? Yoo, mɛni tsirɛ Petro ni ekwɛ Yesu tooku lɛ nɔ ni elɛ̀ amɛ lɛ? Oti kome ji suɔmɔ ni eyɔɔ kɛha Nuŋtsɔ lɛ kɛ bɔ ni edɔ Nuŋtsɔ lɛ he lɛ. (Yoh. 21:15-17) Suɔmɔ ni asafoŋ onukpai lɛ yɔɔ lɛ hewɔ lɛ, ‘amɛhiɛ kãmɔɔɔ amɛhaaa amɛ diɛŋtsɛ amɛhe dɔŋŋ, shi moŋ amɛhiɛ kãmɔ amɛha mɔ ni gbo eha amɛ lɛ.’ (2 Kor. 5:14, 15) Suɔmɔ nɛɛ kɛ suɔmɔ ni asafoŋ onukpai lɛ yɔɔ kɛha Nyɔŋmɔ kɛ amɛnyɛmimɛi lɛ tsirɛɔ amɛ ni amɛkɛ amɛnyɛmɔi, nibii ni amɛyɔɔ, kɛ amɛbe sɔmɔɔ asafoku lɛ. (Mat. 22:37-39) Jeee mligbigbilimɔ mli amɛjɛɔ amɛkɛ amɛhe shãa afɔle lɛ, shi moŋ amɛjɛɔ amɛsuɔmɔ mli amɛfeɔ nakai.\n12. Nɛgbɛ bɔfo Paulo kɛ ehe shã afɔle kɛyashi?\n12 Nɛgbɛ esa akɛ asafoŋ onukpai lɛ kɛ amɛhe ashã afɔle kɛyashi? Asafoŋ onukpai lɛ kaseɔ bɔfo Paulo tamɔ bɔ ni lɛ hu ekase Yesu lɛ koni amɛnyɛ amɛkwɛ asafoku lɛ nɔ. (1 Kor. 11:1) Akɛni Paulo kɛ ehefatalɔi lɛ sumɔɔ nyɛmimɛi ni yɔɔ Tesalonika lɛ jogbaŋŋ hewɔ lɛ, “jeee Nyɔŋmɔ sanekpakpa lɛ kɛkɛ” amɛná he miishɛɛ akɛ ‘amɛkɛaaha amɛ, shi moŋ amɛ diɛŋtsɛ amɛwala tete.’ Amɛmli jɔ yɛ nyɛmimɛi lɛ anɔ “taakɛ bɔ ni bii anyɛ hiɛɔ lɛ diɛŋtsɛ ebii dɔdɔɔdɔ lɛ.” (1 Tes. 2:7, 8) Paulo le bɔ ni bii anyɛ nuɔ he ehaa yɛ ebii ahe. Efeɔ nɔ fɛɛ nɔ ni ehe miihia ni efee eha ebii lɛ, ni eteɔ shi nyɔɔŋteŋ po koni eha amɛ nɔ ko ni amɛye.\n13. Mɛɛ sɔ̃i esa akɛ asafoŋ onukpai akwɛ jogbaŋŋ koni amɛtsu fɛɛ he nii jogbaŋŋ?\n13 Esa akɛ asafoŋ onukpai lɛ akwɛ jogbaŋŋ koni amɛkaha sɔ̃i ni amɛtsuɔ he nii akɛ nɔkwɛlɔi lɛ ye kɛbote sɔ̃i ni kã amɛnɔ yɛ amɛ diɛŋtsɛ amɛwekui amli lɛ mli. (1 Tim. 5:8) Be ni amɛnáa kɛhaa asafoŋbii lɛ ji be ni he hiaa waa ni kulɛ amɛbaanyɛ amɛkɛhi amɛ diɛŋtsɛ amɛwekui lɛ amasɛi. Gbɛ kome ni amɛbaanyɛ amɛtsɔ nɔ amɛtsu sɔ̃ ni kã amɛnɔ akɛ nɔkwɛlɔi lɛ ahe nii ni yɛ nakai beaŋ nɔŋŋ lɛ amɛtsu sɔ̃ ni kã amɛnɔ yɛ amɛwekui lɛ amli lɛ he nii ji, ni bei komɛi lɛ amɛaafɔ̃ mɛi krokomɛi anine kɛba amɛgbɛkɛ Weku Jamɔ lɛ shishi. Yɛ afii ni eho lɛ amli lɛ, Masanao ni ji asafoŋ onukpa yɛ Japan lɛ, fɔ̃ɔ oshijafoi kɛ mɛi ni amɛtsɛmɛi kɛ amɛwumɛi bɛ anɔkwale lɛ mli lɛ anine kɛbaa eweku nikasemɔ lɛ shishi. Beni be shwie mli lɛ, amɛteŋ mɛi ni aye abua amɛ lɛ batsɔmɔ asafoŋ onukpai ni amɛkase Masanao nɔkwɛmɔnɔ kpakpa lɛ.\nNyɛkatoa Sɛɛnamɔ ni Yɔɔ Hiɛgbele—Nyɛkɛ Tsuijurɔ Akwɛa Asafoku lɛ Nɔ\n14, 15. Mɛni hewɔ esa akɛ asafoŋ onukpai akwɛ amɛhe nɔ jogbaŋŋ yɛ “sɛɛnamɔ ni yɔɔ hiɛgbele” he lɛ, ni te amɛaafee tɛŋŋ amɛkase Paulo yɛ enɛ gbɛfaŋ lɛ?\n14 Petro wo asafoŋ onukpai lɛ hewalɛ hu ni amɛkwɛ asafoku lɛ nɔ, “jeee sɛɛnamɔ ni yɔɔ hiɛgbele hewɔ, shi moŋ tsuijurɔ naa.” Eyɛ mli akɛ asafoŋ onukpai lɛ kɛ be babaoo tsuɔ amɛsɔ̃i lɛ ahe nii moŋ, shi amɛkpaaa gbɛ akɛ abaato amɛnajiaŋ kɛ shika. Petro na akɛ ehe miihia ni ebɔ enanemɛi asafoŋ onukpai lɛ kɔkɔ yɛ oshara ni yɔɔ he akɛ amɛaakwɛ asafoku lɛ nɔ yɛ “sɛɛnamɔ ni yɔɔ hiɛgbele hewɔ” lɛ he. Ogbɔjɔ shihilɛ ni “Babilon kpeteŋkpele” lɛ mli jamɔŋ hiɛnyiɛlɔi lɛ yɔɔ mli be mli ni mɛi babaoo miiye ohia lɛ haa oshara nɛɛ feɔ faŋŋ. (Kpoj. 18:2, 3) Ŋmɛnɛ lɛ, asafoŋ onukpai lɛ yɛ yiŋtoo kpakpa hewɔ ni esa akɛ amɛkwɛ amɛhe nɔ jogbaŋŋ yɛ su fɛɛ su ni baanyɛ eha amɛkɔ gbɛ ni tamɔ nakai lɛ he.\n15 Paulo fee nɔkwɛmɔnɔ kpakpa eha asafoŋ onukpai lɛ. Kulɛ, akɛ bɔfo lɛ, Paulo baanyɛ afee “jatsu” yɛ Kristofoi ni yɔɔ Tesalonika lɛ anɔ, shi ‘eyeee mɔ ko ŋmaa yaka.’ Moŋ lɛ, ‘ekɛ mɔdɛŋbɔɔ kɛ tɔlɛ tsu nii nyɔɔŋ kɛ shwane.’ (2 Tes. 3:8) Asafoŋ onukpai ni yɔɔ ŋmɛnɛ lɛ ateŋ mɛi babaoo, ní nɔkwɛlɔi gbɛfalɔi fata he lɛ, feɔ nɔkwɛmɔnɔ kpakpa yɛ enɛ gbɛfaŋ. Eyɛ mli akɛ kɛ́ amɛnyɛmimɛi heyelilɔi lɛ fee amɛ gbɔ lɛ amɛkpooo moŋ, shi amɛfeee nɔ ko ni baaha amɛtsɔmɔ “jatsu” amɛha mɔ ko.—1 Tes. 2:9.\n16. Mɛni asafoku lɛ ni aaakwɛ amɛnɔ yɛ “tsuijurɔ naa” lɛ tsɔɔ?\n16 Asafoŋ onukpai lɛ kwɛɔ asafoku lɛ nɔ yɛ “tsuijurɔ naa.” Amɛhe ni amɛkɛshãa afɔle kɛyeɔ amɛbuaa asafoku lɛ tsɔɔ akɛ amɛmiisɔmɔ yɛ tsuijurɔ naa. Shi enɛ etsɔɔɔ akɛ amɛnyɛɔ asafoku lɛ nɔ ni amɛsɔmɔ Yehowa; asaŋ asafoŋ onukpai ni yɔɔ suɔmɔ lɛ wooo mɛi krokomɛi ahewalɛ ni amɛkɛ amɛhe ashi akaŋ yɛ Nyɔŋmɔ sɔɔmɔ lɛ mli. (Gal. 6:4) Asafoŋ onukpai lɛ le akɛ esoro asafoku lɛ ateŋ mɔ fɛɛ mɔ kɛ enyɛmɔ. Amɛyɛ he tsuijurɔ akɛ amɛaaye amɛbua amɛnyɛmimɛi lɛ koni amɛkɛ miishɛɛ asɔmɔ Yehowa.\nNyɛkayea Asafoku lɛ nɔ Nuŋtsɔmɛi Asane, Shi Moŋ Nyɛtoɔ Okadii Nyɛhaa Amɛ\n17, 18. (a) Mɛni hewɔ bei komɛi lɛ bɔfoi lɛ náaa lɛ mlɛo akɛ amɛaanu Yesu tsɔɔmɔ ni kɔɔ heshibaa he lɛ shishi lɛ? (b) Mɛɛ shihilɛ ni tamɔ amɛnɔ lɛ mli wɔbaanyɛ wɔyaje?\n17 Taakɛ wɔna yɛ nikasemɔ nɛɛ mli lɛ, esa akɛ asafoŋ onukpai lɛ aha ehi amɛjwɛŋmɔ mli akɛ, Nyɔŋmɔ asafoku nɔ amɛkwɛɔ lɛ, shi jeee amɛ diɛŋtsɛ amɛsafoku. Amɛkwɛɔ jogbaŋŋ koni ‘amɛkaye asafoi’ ni Nyɔŋmɔ kɛwo amɛdɛŋ ni amɛkwɛ nɔ lɛ “anɔ nuŋtsɔmɛi asane.” (Nyɛkanea 1 Petro 5:3.) Bei komɛi lɛ, Yesu bɔfoi lɛ taoɔ hegbɛ kɛ yiŋtoo ni ejaaa. Bɔfoi lɛ tao ni amɛná hegbɛ ni nɔ kwɔ, tamɔ jeŋmaji lɛ anɔyelɔi lɛ fee lɛ.—Nyɛkanea Marko 10:42-45.\n18 Ŋmɛnɛ lɛ, esa akɛ nyɛmimɛi hii ni “miitao nɔkwɛmɔ nitsumɔ lɛ” apɛi amɛmli kɛtao yiŋtoo hewɔ ni amɛtaoɔ nitsumɔ nɛɛ. (1 Tim. 3:1) Mɛi ni miisɔmɔ akɛ asafoŋ onukpai amrɔ nɛɛ baanyɛ apɛi amɛmli jogbaŋŋ amɛkwɛ akɛ shwelɛ kɛha mɛi anɔ onukpayeli loo kɛha hegbɛ ni nɔ kwɔ yɛ amɛmli tamɔ eba lɛ yɛ bɔfoi lɛ ekomɛi agbɛfaŋ lɛ lo. Akɛni bɔfoi lɛ ná naagba yɛ enɛ gbɛfaŋ hewɔ lɛ, esa akɛ asafoŋ onukpai lɛ ayɔse akɛ esa akɛ amɛbɔ mɔdɛŋ waa koni amɛkaná je lɛŋ su ko ni baaha amɛná he miishɛɛ akɛ amɛye mɛi krokomɛi anɔ onukpai.\n19. Kɛ́ asafoŋ onukpai lɛ miibɔ mɔdɛŋ koni amɛbu asafoku lɛ he lɛ, mɛni esa akɛ amɛha ehi amɛjwɛŋmɔ mli?\n19 Yɛ anɔkwale mli lɛ, bei komɛi lɛ ehe bahiaa ni asafoŋ onukpai lɛ afee shiŋŋ, tamɔ be mli ni amɛmiibu asafoku lɛ he kɛmiijɛ “klaji fulɔi” ahe lɛ nɛkɛ. (Bɔf. 20:28-30) Paulo kɛɛ Tito ni eya nɔ ‘ewo ŋaa ni ekã hiɛ kɛ hewalɛ fɛɛ.’ (Tito 2:15) Shi kɛ́ ehe bahia ni asafoŋ onukpai lɛ afee nɔ ko ni tamɔ nakai po lɛ, amɛbɔɔ mɔdɛŋ ni amɛkɛ mɛi ni ekɔɔ amɛhe lɛ aye yɛ bulɛ naa. Amɛle akɛ yɛ nɔ najiaŋ ni amɛaawie mɔ ko hiɛ nyanyaanya lɛ, bei pii lɛ mlihilɛ mli ni amɛaajɛ amɛkɔne mɔ lɛ yiŋ lɛ baaha amɛshɛ mɔ lɛ tsui he ni ebaatsirɛ mɔ lɛ ni ekɔ gbɛ ni ja.\n20. Mɛɛ gbɛ nɔ asafoŋ onukpai baanyɛ akase bɔ ni Yesu fee nɔkwɛmɔnɔ kpakpa lɛ?\n20 Nɔkwɛmɔnɔ kpakpa ni Kristo fee lɛ tsirɛɔ asafoŋ onukpai lɛ koni amɛsumɔ asafoku lɛ. (Yoh. 13:12-15) Kɛ́ wɔkane bɔ ni Kristo tsɔɔ ekaselɔi lɛ anii yɛ shiɛmɔ kɛ kaselɔfeemɔ nitsumɔ lɛ mli eha lɛ, etaa wɔtsuiŋ. Bɔ ni eba ehe shi eha lɛ ná ekaselɔi lɛ anɔ hewalɛ, ni no tsirɛ amɛ koni amɛkɔ gbɛ ni tsɔɔ akɛ amɛyɛ ‘heshibaa jwɛŋmɔ ni amɛbuɔ amɛnanemɛi fe amɛ diɛŋtsɛ amɛhe.’ (Fil. 2:3) Ŋmɛnɛ lɛ, asafoŋ onukpai hu nyiɛɔ Yesu nɔkwɛmɔnɔ lɛ sɛɛ, ni amɛ hu amɛsumɔɔ ni ‘amɛto okadii amɛha asafoku lɛ.’\n21. Mɛɛ jweremɔ asafoŋ onukpai lɛ baanyɛ akpa gbɛ?\n21 Petro tsĩ shiwoo ko ni baaba mli wɔsɛɛ lɛ tã kɛmu kɔkɔ ni ebɔ asafoŋ onukpai lɛ naa. (Nyɛkanea 1 Petro 5:4.) Mɛi ni afɔ amɛ mu lɛ baayafata Kristo he yɛ ŋwɛi ni ‘amɛnine aaashɛ anunyam akekere ni ŋalaaa lɛ nɔ.’ “Tooi krokomɛi” lɛ ateŋ mɛi ni sɔmɔɔ akɛ nɔkwɛlɔi bibii lɛ baaná hegbɛ akɛ Nyɔŋmɔ asafoku ni yɔɔ shikpɔŋ lɛ nɔ lɛ anɔkwɛlɔi yɛ “tookwɛlɔ nukpa lɛ” nɔyeli lɛ shishi. (Yoh. 10:16) Abaasusu gbɛi ni asafoŋbii lɛ baanyɛ atsɔ anɔ afĩ mɛi ni ahole amɛ ní amɛnyiɛ hiɛ lɛ asɛɛ lɛ he yɛ nikasemɔ ni nyiɛ sɛɛ lɛ mli.\n• Mɛni hewɔ esa jogbaŋŋ akɛ Petro bɔ enanemɛi asafoŋ onukpai lɛ kɔkɔ koni amɛkwɛ Nyɔŋmɔ asafoku ni yɔɔ amɛkwɛmɔ shishi lɛ nɔ lɛ?\n• Te esa akɛ asafoŋ onukpai lɛ akwɛ mɛi ni he yeɔ yɛ mumɔŋ lɛ anɔ amɛha tɛŋŋ?\n• Mɛni tsirɛɔ asafoŋ onukpai lɛ koni amɛkwɛ Nyɔŋmɔ asafoku ni yɔɔ amɛkwɛmɔ shishi lɛ nɔ?\n[Mfoniri ni yɔɔ baafa 21]\nŊmɛnɛ lɛ, esa akɛ asafoŋ onukpai lɛ abu “tooi” ni amɛkwɛɔ amɛnɔ lɛ ahe taakɛ blema beaŋ tookwɛlɔi lɛ fee lɛ\nAni Esa akɛ Abaptisi Oblahii kɛ Oblayei Bibii?\nSanekpakpa Ko Yɛ Ni He Miihia Mɛi Fɛɛ\nNyɔŋmɔ Jieɔ Esuɔmɔ Ní Ekɛsumɔ Wɔ Lɛ Shi Etsɔɔ\nAni Eji Anɔkwale akɛ Abraham Ná Yomai?\n‘Okɛ Woji lɛ, Titri lɛ nɔ ni Aŋmala yɛ Kooloi Ahewolo Nɔ lɛ Aba’\n‘Nyɛbua Mɛi Ni Tsuɔ Nii Waa Yɛ Nyɛteŋ Lɛ’\nTe Ooofee Tɛŋŋ Oye Omanye?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ June 2011\nBUU-MƆƆ—NIKASEMƆ NƆ June 2011


Namɔ Ji Yesu Kristo? | Biblia lɛ Tsɔɔ\nMɛɛ nitsumɔ krɛdɛɛ Yesu tsu?\nMɛɛ gbɔmɔ nɛkɛ eji?\n1, 2. (a) Mɛni hewɔ mɔ ko ni ehé gbɛi waa lɛ gbɛi kɛkɛ ni ole lɛ etsɔɔɔ akɛ ole mɔ ni eji diɛŋtsɛ lɛ? (b) Mɛɛ yiŋfutumɔ mɛi yɔɔ yɛ Yesu he?\nMƐI pii yɛ je lɛŋ ni amɛhé gbɛi. Ale nɛkɛ mɛi nɛɛ ateŋ mɛi pii yɛ amɛkutseiaŋ, maŋtiasei amli, loo yɛ maji ni amɛyɔɔ mli lɛ amli. Ale amɛteŋ mɛi krokomɛi hu yɛ jeŋ fɛɛ. Shi kɛlɛ, mɔ ko ni ehé gbɛi waa lɛ gbɛi kɛkɛ ni ole lɛ etsɔɔɔ akɛ ole mɔ lɛ diɛŋtsɛ. No etsɔɔɔ akɛ ole mɔ lɛ he nibii fɛɛ kɛ mɔ ni eji diɛŋtsɛ.\n2 Eyɛ mli akɛ Yesu Kristo bahi shikpɔŋ nɔ aaafee afii 2,000 ni eho nɛ moŋ, shi gbɔmɛi ni yɔɔ je lɛŋ fɛɛ lɛ enu ehe sane. Kɛlɛ, mɛi babaoo ayiŋ futuɔ amɛ yɛ mɔ pɔtɛɛ ni Yesu ji diɛŋtsɛ lɛ he. Mɛi komɛi kɛɔ akɛ eji gbɔmɔ kpakpa ko kɛkɛ. Mɛi krokomɛi hu kɛɔ akɛ eji gbalɔ. Fɛɛ sɛɛ lɛ, mɛi krokomɛi hu heɔ amɛyeɔ akɛ Yesu ji Nyɔŋmɔ ni esa akɛ ajá lɛ. Shi ani esa akɛ ajá lɛ?\n3. Mɛni hewɔ ehe hiaa ni ole anɔkwale ni kɔɔ Yesu he lɛ?\n3 Ehe miihia ni ole anɔkwale ni kɔɔ Yesu he. Mɛni hewɔ? Ejaakɛ Biblia lɛ kɛɔ akɛ: ‘Shi enɛ ji naanɔ wala lɛ, ákɛ amɛle bo, anɔkwa Nyɔŋmɔ kome lɛ, kɛ Yesu Kristo, mɔ ni otsu lɛ.’ (Yohane 17:3) Hɛɛ, Yehowa Nyɔŋmɔ kɛ Yesu Kristo he anɔkwa nilee ni aaaná lɛ baanyɛ aha mɔ aná naanɔ wala yɛ paradeiso mli yɛ shikpɔŋ nɔ. (Yohane 14:6) Kɛfata he lɛ, Yesu fee nɔkwɛmɔnɔ ni nɔ bɛ efɔ̃ shi eha wɔ yɛ bɔ ni esa akɛ ahi shi aha kɛ bɔ ni esa ákɛ akɛ mɛi krokomɛi aye aha lɛ he. (Yohane 13:34, 35) Wɔsusu anɔkwale ni kɔɔ Nyɔŋmɔ he lɛ he yɛ wolo nɛɛ klɛŋklɛŋ yitso lɛ mli. Agbɛnɛ, ha wɔsusu nɔ ni Biblia lɛ tsɔɔ diɛŋtsɛ yɛ Yesu Kristo he lɛ he wɔkwɛ.\nMESIA NÍ AWO SHI YƐ EHE LƐ\n4. Mɛni ji sablai ni ji “Mesia” kɛ “Kristo” lɛ ashishi?\n4 Jeeŋmɔ beebe dani abaafɔ́ Yesu lɛ, no mli lɛ Biblia lɛ egba yɛ mɔ ni Nyɔŋmɔ baatsu akɛ Mesia loo Kristo lɛ baa lɛ he lɛ he sane efɔ̃ shi. Sablai ni ji “Mesia” (ni jɛ Hebri wiemɔ mli) kɛ “Kristo” (ni jɛ Hela wiemɔ mli) lɛ fɛɛ shishi tsɔɔ “Mɔ ni Afɔ Lɛ Mu.” Nɛkɛ Mɔ ni awo shi yɛ ehe nɛɛ baafee mɔ ni afɔ lɛ mu, ni tsɔɔ akɛ, Nyɔŋmɔ kɛ hegbɛ krɛdɛɛ ko baaha lɛ. Wɔbaakase nibii babaoo ni kɔɔ gbɛfaŋnɔ ni he hiaa ni Mesia lɛ tsuɔ he nii yɛ Nyɔŋmɔ shiwoi lɛ amlibaa mli lɛ he nii yɛ wolo nɛɛ yitsei komɛi ni wɔbaasusu he yɛ sɛɛ mli lɛ amli. Agbɛnɛ hu wɔbaasusu jɔɔmɔi ni Yesu baanyɛ eha wɔnine ashɛ nɔ amrɔ nɛɛ po lɛ hu ahe. Shi kɛlɛ, ŋwanejee ko bɛ he akɛ dani abaafɔ́ Yesu lɛ, mɛi pii bibii amɛhe akɛ, ‘Namɔ baafee Mesia lɛ?’\n5. Namɔ Yesu kaselɔi lɛ ná nɔmimaa diɛŋtsɛ akɛ eji?\n5 Yesu ni jɛ Nazaret lɛ kaselɔi ni hi shi yɛ klɛŋklɛŋ afii 100 Ŋ.B., lɛ ná nɔmimaa diɛŋtsɛ akɛ, lɛ ji Mesia ni agba ehe sane afɔ̃ shi lɛ. (Yohane 1:41) Nuu ni atsɛɔ lɛ Simon Petro ni ji kaselɔi lɛ ateŋ mɔ kome wie yɛ faŋŋ mli akɛ: “Bo ji Kristo lɛ.” (Mateo 16:16) Shi kɛlɛ, te nakai kaselɔi lɛ kɛ wɔ hu wɔɔfee tɛŋŋ wɔná nɔmimaa akɛ Yesu ji Mesia ni awo shi yɛ ehe lɛ lɛɛlɛŋ?\n6. Feemɔ bɔ ni Yehowa eye ebua anɔkwafoi koni amɛnyɛ amɛyɔse Mesia lɛ he nɔkwɛmɔnɔ.\n6 Nyɔŋmɔ gbalɔi ni hi shi dani afɔ́ Yesu lɛ gba Mesia lɛ he saji babaoo amɛfɔ̃ shi. Saji nɛɛ baaye abua mɛi krokomɛi koni amɛyɔse lɛ. Wɔbaanyɛ wɔfee enɛ he mfoniri yɛ nɛkɛ gbɛ nɔ: Ŋɔɔ lɛ akɛ abi koni oya bɔs loo oketekei ashimaamɔhe aloo kɔɔyɔŋ lɛji amaamɔhe ko ni dekã bɛ jɛmɛ kwraa koni oyawó mɔ ko ni okɛ lɛ ekpeko pɛŋ kɛba. Ani ehe baŋ sɛɛnamɔ kɛhaŋ bo kɛji akɛ mɔ ko gba bo mɔ lɛ he saji fioo komɛi? Nakai nɔŋŋ Yehowa tsɔ gbalɔi ni Biblia lɛ tsĩɔ amɛ tã lɛ anɔ ekɛ sanemlitsɔɔmɔ ni yɔɔ fitsofitso ni kɔɔ nɔ ni Mesia lɛ baafee kɛ nɔ ni baaba enɔ lɛ he lɛ ha. Nɛkɛ gbalɛi babaoo nɛɛ amlibaa baaye abua anɔkwafoi lɛ koni amɛyɔse Mesia lɛ faŋŋ.\n7. Mɛni ji gbalɛi ni ba mli yɛ Yesu gbɛfaŋ lɛ ateŋ enyɔ?\n7 Susumɔ nɔkwɛmɔnii enyɔ pɛ ahe okwɛ. Klɛŋklɛŋ lɛ, gbalɔ Mika gba efɔ̃ shi nɔ ni fe afii 700 akɛ abaafɔ́ Mɔ ni awo shi yɛ ehe lɛ yɛ Betlehem ni ji maŋ bibioo ko ni yɔɔ Yuda shikpɔŋ lɛ nɔ lɛ mli. (Mika 5:2) Nɛgbɛ pɔtɛɛ afɔ́ Yesu yɛ? Yɛ nakai maŋ lɛ tuuntu mli! (Mateo 2:1, 3-9) Nɔ ni ji enyɔ lɛ, gbalɛ ni yɔɔ Daniel 9:25 ni aŋma afii ohai babaoo dani Mesia lɛ pue lɛ tsɔɔ afi pɔtɛɛ nɔ ni ebaapue—ni ji afi 29 Ŋ.B. * Gbalɛi nɛɛ kɛ ekrokomɛi ni ba mli lɛ ma nɔ mi akɛ Yesu ji Mesia ni awo shi yɛ ehe lɛ.\nBe ni abaptisi Yesu ni ebatsɔ Mesia loo Kristo\n8, 9. Mɛɛ odaseyeli ni tsɔɔ akɛ Yesu ji Mesia lɛ bafee faŋŋ beni abaptisi lɛ lɛ?\n8 Odaseyeli kroko ni tsɔɔ akɛ Yesu ji Mesia lɛ bafee faŋŋ beni eshwɛ fioo ni afi 29 Ŋ.B. lɛ baaba naagbee. No ji afi nɔ ni Yesu tee Yohane Baptisilɔ lɛ ŋɔɔ koni ebaptisi lɛ yɛ Yordan Faa lɛ mli lɛ. Yehowa ewo Yohane shi akɛ ebaaha ena okadi ko ni baaha eyɔse Mesia lɛ. Yohane na nakai okadi lɛ beni ebaptisiɔ Yesu lɛ. Biblia lɛ wieɔ yɛ nɔ ni ba lɛ he akɛ: “Ni beni abaptisi Yesu lɛ, ejɛ nu lɛ mli amrɔ eje kpo; ni naa, agbele ŋwɛi naa aha lɛ, ni ena Nyɔŋmɔ Mumɔ lɛ miikpeleke shi tamɔ okpo kɛmiiba enɔ. Ni naa, gbee ko jɛ ŋwɛi kɛɛ: Mɔnɛ ji misuɔmɔ bi ní mináa ehe tsui lɛ.” (Mateo 3:16, 17) Beni Yohane ena ni enu nɔ ni tee nɔ lɛ sɛɛ lɛ, eyiŋ fee lɛ faŋŋ akɛ Nyɔŋmɔ ji mɔ ni tsu Yesu. (Yohane 1:32-34) Beni afɔse Nyɔŋmɔ mumɔ krɔŋkrɔŋ, loo enifeemɔ hewalɛ lɛ ashwie Yesu nɔ yɛ nakai gbi lɛ nɔ lɛ, ebatsɔ Mesia loo Kristo, mɔ ni ahala lɛ akɛ Hiɛnyiɛlɔ kɛ Maŋtsɛ lɛ.—Yesaia 55:4.\n9 Biblia mli gbalɛi amlibaa kɛ odaseyeli ni Yehowa Nyɔŋmɔ diɛŋtsɛ kɛha lɛ tsɔɔ yɛ faŋŋ mli akɛ Yesu ji Mesia ni awo shi yɛ ehe lɛ. Shi Biblia lɛ haa sanebimɔi enyɔ krokomɛi ni he hiaa ni kɔɔ Yesu Kristo he lɛ hu ahetoo, nomɛi ji: Nɛgbɛ ejɛ, ni mɛɛ mɔ nɛkɛ eji?\nNƐGBƐ YESU JƐ?\n10. Mɛni Biblia lɛ tsɔɔ yɛ shihilɛ mli ni Yesu yɔɔ dani eba shikpɔŋ lɛ nɔ lɛ he?\n10 Biblia lɛ tsɔɔ akɛ Yesu hi shi yɛ ŋwɛi dani eba shikpɔŋ lɛ nɔ. Mika gba akɛ abaafɔ́ Mesia lɛ yɛ Betlehem, ni ekɛfata he akɛ E-ji mɔ ko ni yɔɔ shihilɛ mli ‘kɛjɛ blema beebe.’ (Mika 5:2) Yesu diɛŋtsɛ wie yɛ bei srɔtoi amli akɛ ŋwɛi eyɔɔ dani abafɔ́ lɛ akɛ adesa. (Yohane 3:13; 6:38, 62; 17:4, 5) Ákɛ mumɔŋ bɔɔ nɔ̃ yɛ ŋwɛi lɛ, Yesu kɛ Yehowa ná wekukpãa krɛdɛɛ ko mli ŋɔɔmɔ.\n11. Mɛɛ gbɛ nɔ Biblia lɛ tsɔɔ akɛ Yesu ji Yehowa Bi ni edɔɔ ehe fe fɛɛ?\n11 Yesu ji Yehowa Bi ni edɔɔ ehe fe fɛɛ—ni edɔɔ ehe yɛ yiŋtoo kpakpa hewɔ. Atsɛɔ lɛ “bɔɔ nii fɛɛ ateŋ kromɔbi” ejaakɛ lɛ klɛŋklɛŋ Nyɔŋmɔ bɔ. * (Kolosebii 1:15) Nɔ kroko hu yɛ ni haa nɛkɛ Bi nɛɛ bafeɔ mɔ krɛdɛɛ. Lɛ ji “bi koome” lɛ. (Yohane 3:16) Enɛ tsɔɔ akɛ Yesu pɛ ji mɔ ni Nyɔŋmɔ bɔ lɛ tɛ̃ɛ. Yesu hu ji mɔ pɛ ni Nyɔŋmɔ kɛtsu nii ni ekɛbɔ nibii krokomɛi fɛɛ. (Kolosebii 1:16) Agbɛnɛ hu atsɛɔ Yesu akɛ “wiemɔ lɛ.” (Yohane 1:14) Enɛ tsɔɔ wɔ akɛ eji Nyɔŋmɔ naawielɔ, ni ekã shi faŋŋ akɛ ekɛ shɛɛ saji kɛ gbɛtsɔɔmɔi yahã Tsɛ lɛ mumɔŋ bii kɛ heloonaa bii krokomɛi lɛ fɛɛ.\n12. Te wɔfeɔ tɛŋŋ wɔleɔ akɛ Nyɔŋmɔ kromɔ-Bi lɛ kɛ lɛ yeee egbɔ?\n12 Ani Nyɔŋmɔ kromɔ-Bi lɛ kɛ lɛ yeɔ egbɔ taakɛ mɛi komɛi heɔ amɛyeɔ lɛ? Jeee nakai ji bɔ ni Biblia lɛ tsɔɔ. Taakɛ wɔna yɛ kuku ni tsɔ hiɛ lɛ mli lɛ, abɔ Bi lɛ. Belɛ, eyɛ faŋŋ akɛ eyɛ shishijee, shi Yehowa Nyɔŋmɔ bɛ shishijee loo naagbee. (Lala 90:2) Ebako Bi koome lɛ jwɛŋmɔ mli pɛŋ akɛ ebaabɔ mɔdɛŋ koni ekɛ e-Tsɛ lɛ aye egbɔ. Biblia lɛ tsɔɔ yɛ faŋŋ mli akɛ Tsɛ lɛ da fe Bi lɛ. (Yohane 14:28; 1 Korintobii 11:3) Yehowa pɛ ji “Mawu Ofe.” (1 Mose 17:1) No hewɔ lɛ, mɔ ko kɛ lɛ yeee egbɔ. *\n13. Mɛni Biblia lɛ tsɔɔ beni ewie Bi lɛ he akɛ “Nyɔŋmɔ ni anaaa lɛ subaŋ lɛ”?\n13 Yehowa kɛ ekromɔ-Bi lɛ ná naanyobɔɔ ni yɔɔ gbagbalii mli ŋɔɔmɔ afii akpekpei toi akpei abɔ kwraa dani abɔ ŋwɛi kɛ emli ŋulamii lɛ kɛ agbɛnɛ hu shikpɔŋ lɛ. Kwɛ bɔ ni amɛbaasumɔ amɛhe amɛha! (Yohane 3:35; 14:31) Nɛkɛ Bi ni asumɔɔ esane waa nɛɛ tamɔ e-Tsɛ pɛpɛɛpɛ. No hewɔ ni Biblia lɛ wieɔ Bi lɛ he akɛ “Nyɔŋmɔ ni anaaa lɛ subaŋ” lɛ. (Kolosebii 1:15) Hɛɛ, taakɛ bɔ ni adesa bi ko baanyɛ aje etsɛ waa yɛ gbɛ̀i srɔtoi anɔ lɛ, nakai nɔŋŋ Bi ni jɛ ŋwɛi nɛɛ jie e-Tsɛ lɛ sui kɛ esubaŋ kpo etsɔɔ.\n14. Te fee tɛŋŋ afɔ́ Yehowa Bi koome lɛ akɛ adesa?\n14 Yehowa Bi koome lɛ jɛ esuɔmɔ mli eshi ŋwɛi ni eba shikpɔŋ lɛ nɔ ebahi shi akɛ adesa. Shi ekolɛ obaabi akɛ, ‘Te aaafee tɛŋŋ afɔ́ mumɔŋ bɔɔ nɔ̃ ko akɛ gbɔmɔ adesa lɛ?’ Bɔni afee ni Yehowa atsu enɛ he nii lɛ, efee naakpɛɛ nɔ ko. Ejie ekromɔ-Bi lɛ wala kɛjɛ ŋwɛi kɛbawo Yudanyo oblayoo fro ko ni atsɛɔ lɛ Maria lɛ fɔmɔ kotoku mli. Tsɛ ko ni ji adesa he bɛ nifeemɔ nɛɛ mli. No hewɔ lɛ, bi ni Maria fɔ́ lɛ eye emuu ni ewo lɛ gbɛi akɛ Yesu.—Luka 1:30-35.\nMƐƐ MƆ NƐKƐ YESU JI?\n15. Mɛni hewɔ wɔbaanyɛ wɔkɛɛ akɛ wɔtsɔɔ Yesu nɔ wɔbaleɔ Yehowa jogbaŋŋ lɛ?\n15 Nibii ni Yesu wie kɛ nɔ ni efee beni eyɔɔ shikpɔŋ lɛ nɔ lɛ yeɔ ebuaa wɔ koni wɔle lɛ jogbaŋŋ. Nɔ ni fe nakai lɛ, wɔtsɔɔ Yesu nɔ wɔbaleɔ Yehowa jogbaŋŋ. Mɛni hewɔ? Kaimɔ akɛ nɛkɛ Bi nɛɛ jie bɔ ni e-Tsɛ lɛ ji lɛ kpo yɛ gbɛ ni ja kɛmɔ shi nɔ. No hewɔ ni Yesu kɛɛ ekaselɔi lɛ ateŋ mɔ kome akɛ: “Mɔ ni ena mi lɛ, ena tsɛ lɛ.” (Yohane 14:9) Biblia mli woji ejwɛ ni ale amɛ akɛ Sanekpakpai lɛ—Mateo, Marko, Luka, kɛ Yohane—gbaa wɔ Yesu Kristo shihilɛ, nii ni etsu, kɛ sui diɛŋtsɛ ni eyɔɔ lɛ ahe saji babaoo.\n16. Mɛni ji Yesu shɛɛ sane lɛ titri, ni nɛgbɛ etsɔɔmɔi lɛ jɛ?\n16 Ale Yesu jogbaŋŋ akɛ “Tsɔɔlɔ.” (Yohane 1:38; 13:13) Mɛni ji nɔ ni Yesu tsɔɔ? Eshɛɛ sane lɛ titri ji “maŋtsɛyeli lɛ”—ni ji Nyɔŋmɔ Maŋtsɛyeli lɛ, ŋwɛi nɔyeli ni baaye shikpɔŋ muu lɛ fɛɛ nɔ, ní kɛ naanɔ jɔɔmɔi abaha adesai ni feɔ toiboo lɛ “he sanekpakpa lɛ.” (Mateo 4:23) Namɔ shɛɛ sane ji enɛ? Yesu diɛŋtsɛ kɛɛ akɛ: “Minitsɔɔmɔ lɛ, jeee minɔ̃ŋ, shi moŋ mɔ ni tsu mi lɛ nɔ̃ŋ” ni ji Yehowa. (Yohane 7:16) Yesu le akɛ e-Tsɛ lɛ miisumɔ ni adesai anu Maŋtsɛyeli lɛ he sanekpakpa lɛ. Wɔbaakase Nyɔŋmɔ Maŋtsɛyeli lɛ kɛ nibii ni ebaatsu lɛ ahe nii babaoo yɛ Yitso 8 lɛ mli.\n17. Nɛgbɛ Yesu tsɔɔ nii yɛ, ni mɛni hewɔ etsu nii waa kɛtsɔɔ mɛi krokomɛi anii lɛ?\n17 Nɛgbɛ Yesu tsɔɔ nii yɛ? He fɛɛ he ni enaa gbɔmɛi yɛ—yɛ maŋ kɛ maŋtiasei fɛɛ amli, yɛ akrowai, jarayelihei, kɛ mɛi ashĩai amli. Yesu kpaaa gbɛ akɛ gbɔmɛi aba eŋɔɔ. Lɛ etee amɛ ŋɔɔ. (Marko 6:56; Luka 19:5, 6) Mɛni hewɔ Yesu tsu nii waa nakai, ni ekɛ ebe babaoo tsu nii ekɛshiɛ, ni etsɔɔ mɛi anii lɛ? Ejaakɛ nakai feemɔ ji Nyɔŋmɔ suɔmɔnaa nii kɛha lɛ. Yesu feɔ e-Tsɛ lɛ suɔmɔnaa nii be fɛɛ be. (Yohane 8:28, 29) Shi yiŋtoo kroko hu hewɔ ni Yesu shiɛ lɛ. Emusuŋ tsɔ̃ lɛ yɛ gbɔmɛi babaoo ni ba eŋɔɔ lɛ ahe. (Mateo 9:35, 36) Amɛjamɔŋ hiɛnyiɛlɔi ni kulɛ esa akɛ amɛtsɔɔ amɛ anɔkwalei ni kɔɔ Nyɔŋmɔ kɛ eyiŋtoi ahe nii lɛ kpoo amɛ. Yesu le bɔ ni ehe hiaa ni gbɔmɛi lɛ anu Maŋtsɛyeli lɛ he shɛɛ sane lɛ.\n18. Mɛɛ sui onáa amɛhe miishɛɛ waa yɛ Yesu he?\n18 Yesu ji nuu ko ni mli jɔ ni nuɔ nii ahe ehaa mɔ waa. No hewɔ lɛ, mɛi krokomɛi na lɛ akɛ eji mɔ ko ni anyɛɔ abɛŋkɛɔ lɛ ni mli hi hu. Gbekɛbii po ahe jɔɔ amɛ kɛ́ amɛyɛ emasɛi. (Marko 10:13-16) Yesu kwɛɛɛ mɛi ahiɛaŋ. Eehi juu kɛ fɔ̃ kɛ jalɛ sane ni ayeee. (Mateo 21:12, 13) Eyɛ mli akɛ abuuu yei yɛ nakai beaŋ, ni hegbɛi fioo komɛi pɛ amɛnáa moŋ, shi Yesu kɛ woo ha yei. (Yohane 4:9, 27) Yesu baa ehe shi yɛ anɔkwale mli. Be ko lɛ efɔ́ ebɔfoi lɛ anaji ahe, eyɛ mli akɛ bei pii lɛ tsulɔ ni baa shi ni tsuɔ enɛ.\nYesu shiɛ yɛ he fɛɛ he ni ena gbɔmɛi yɛ\n19. Mɛɛ nɔkwɛmɔnɔ tsɔɔ akɛ Yesu nuɔ he ehaa mɛi krokomɛi yɛ amɛhiamɔ nii ahe?\n19 Yesu nuɔ he ehaa mɛi krokomɛi yɛ amɛhiamɔ nii ahe. Enɛ je kpo titri beni etsɔ Nyɔŋmɔ mumɔ lɛ nɔ etsá mɛi yɛ naakpɛɛ gbɛ nɔ lɛ. (Mateo 14:14) Ákɛ nɔkwɛmɔnɔ lɛ, nuu ko ni miiye kpiti ba Yesu ŋɔɔ ni ebakɛɛ lɛ akɛ: “Kɛji oosumɔ lɛ, ooonyɛ oha mihe atse.” Yesu diɛŋtsɛ nu nuu nɛɛ piŋmɔ kɛ emanehulu lɛ he waa. Akɛni Yesu musuŋ tsɔ̃ lɛ hewɔ lɛ, ekpã enine mli eta nuu lɛ he, ni ekɛɛ lɛ akɛ: “Miisumɔ, ohe atse!” Ni helatsɛ lɛ he wa lɛ! (Marko 1:40-42) Ani obaanyɛ ofee bɔ ni nuu lɛ nu he eha lɛ he mfoniri yɛ ojwɛŋmɔŋ?\nEYE ANƆKWA KƐYASHI NAAGBEE\n20, 21. Yesu fee anɔkwayeli mli ni ajɛɔ afeɔ toiboo ahaa Nyɔŋmɔ lɛ he nɔkwɛmɔnɔ efɔ̃ shi yɛ mɛɛ gbɛ nɔ?\n20 Yesu fee anɔkwayeli mli ni ajɛɔ afeɔ toiboo ahaa Nyɔŋmɔ lɛ he nɔkwɛmɔnɔ ni nɔ bɛ efɔ̃ shi. Etee nɔ eye eŋwɛi Tsɛ lɛ anɔkwa yɛ shihilɛi srɔtoi fɛɛ amli, kɛ agbɛnɛ yɛ shitee-kɛwoo kɛ piŋmɔi srɔtoi ni ekɛ kpe lɛ fɛɛ sɛɛ. Yesu kɛ shiŋŋfeemɔ damɔ Satan kaai lɛ anaa yɛ omanyeyeli mli. (Mateo 4:1-11) Shishijee lɛ, Yesu diɛŋtsɛ wekumɛi lɛ ateŋ mɛi komɛi eyanáaa emli hemɔkɛyeli, ni amɛwie po akɛ “eyiŋ miikã lɛ.” (Marko 3:21) Shi Yesu haaa amɛná enɔ hewalɛ; etee nɔ etsu Nyɔŋmɔ nitsumɔ lɛ. Yesu tee nɔ eye ehe nɔ yɛ jɛmɔi kɛ niseniianii ni ekɛkpe lɛ fɛɛ sɛɛ, ni ebɔɔɔ mɔdɛŋ akɛ eeeye mɛi ni teɔ shi woɔ lɛ lɛ awui ko.—1 Petro 2:21-23.\n21 Yesu ye anɔkwa kɛtee gbele mli—eji yiwalɛ kɛ piŋmɔ gbele ni ehenyɛlɔi lɛ kɛba enɔ. (Filipibii 2:8) Susumɔ nɔ ni eŋmɛ etsui shi yɛ mli, yɛ naagbee gbi ni ekɛhi shi akɛ adesa lɛ he okwɛ. Amɔ lɛ, amale odasefoi folɔ enaa, kojolɔi fɔji bu lɛ fɔ, asafo ni feɔ basabasa ye ehe fɛo, ni asraafoi piŋ lɛ. Beni akala lɛ akpɛtɛ tso he lɛ, emu enaagbee mumɔ ni ebo akɛ: “Ágbe naa!” (Yohane 19:30) Shi kɛlɛ, yɛ Yesu gbele sɛɛ gbi ni ji etɛ lɛ nɔ lɛ, eŋwɛi Tsɛ lɛ tée lɛ shi ni ebatsɔ mumɔŋ gbɔmɔ ekoŋŋ. (1 Petro 3:18) Otsii fioo komɛi asɛɛ lɛ, eku esɛɛ kɛtee ŋwɛi. Ni “eyata Nyɔŋmɔ ninejurɔ nɔ” ni emɛ koni enine ashɛ maŋtsɛyeli hewalɛ nɔ.—Hebribii 10:12, 13.\n22. Mɛni Yesu tsɔ anɔkwa ni eye kɛtee gbele mli lɛ nɔ ekɛfee?\n22 Mɛni Yesu tsɔ anɔkwa ni eye kɛtee gbele mli lɛ nɔ ekɛfee? Yɛ anɔkwale mli lɛ, Yesu gbele lɛ haa wɔnáa hegbɛ akɛ wɔɔhi shi kɛya naanɔ yɛ paradeiso mli yɛ shikpɔŋ nɔ, yɛ Yehowa shishijee yiŋtoo lɛ kɛ gbeekpamɔ naa. Abaasusu bɔ ni Yesu gbele lɛ haa anáa hegbɛ ni tamɔ nakai lɛ he yɛ yitso ni nyiɛ sɛɛ lɛ mli.\n^ kk. 7 Kɛ́ ootao Daniel gbalɛ ni ba mli yɛ Yesu gbɛfaŋ lɛ mlitsɔɔmɔ lɛ, no lɛ kwɛmɔ Saji Krokomɛi ni Fata He lɛ ni yɔɔ baafa 197-199 lɛ mli.\n^ kk. 11 Atsɛɔ Yehowa akɛ Tsɛ ejaakɛ lɛ ji Bɔlɔ. (Yesaia 64:8) Atsɛɔ Yesu akɛ Nyɔŋmɔ Bi akɛni Nyɔŋmɔ ji mɔ ni bɔ lɛ lɛ hewɔ. Yiŋtoi ni tamɔ nakai nɔŋŋ ahewɔ atsɛɔ mumɔŋ bɔɔ nii krokomɛi kɛ Adam ni ji gbɔmɔ lɛ po akɛ Nyɔŋmɔ bii lɛ.—Hiob 1:6; Luka 3:38.\n^ kk. 12 Kɛ́ ootao odaseyelii krokomɛi ni tsɔɔ akɛ Nyɔŋmɔ kromɔ Bi lɛ kɛ lɛ yeee egbɔ lɛ, no lɛ kwɛmɔ Saji Krokomɛi ni Fata He lɛ ni yɔɔ baafa 201-204 lɛ mli.\nGbalɛi ni eba mli kɛ odaseyeli ni Nyɔŋmɔ diɛŋtsɛ kɛha lɛ maa nɔ mi akɛ Yesu ji Mesia loo Kristo lɛ.—Mateo 16:16.\nYesu hi shi yɛ ŋwɛi akɛ mumɔŋ bɔɔ nɔ̃ afii babaoo dani eba shikpɔŋ nɔ.—Yohane 3:13.\nYesu ji tsɔɔlɔ, eji mɔ ko ni mli jɔ waa, ni efee nɔkwɛmɔnɔ kpakpa yɛ toiboo kwraa ni afeɔ ahaa Nyɔŋmɔ lɛ mli.—Mateo 9:35, 36.


Mɛni Ji Anɔkwa Heyeli? | Nikasemɔ\n“Kɛ́ Bi lɛ hã nyɛye nyɛhe lɛ, nyɛbaaye nyɛhe lɛɛlɛŋ.”—YOH. 8:36.\nLALAI: 54, 36\nMɛni hewɔ wɔnyɛŋ wɔfee nɔ fɛɛ nɔ ni wɔsumɔɔ kɛkɛ?\nTe fee tɛŋŋ ni anɔkwa heyeli ŋmɛɛ adesai?\nMɛɛ heyeli Yesu wo shi akɛ wɔbaanyɛ wɔná, ni te wɔbaafee tɛŋŋ wɔná heyeli nɛɛ?\n1, 2. (a) Mɛni mɛi feɔ koni amɛná heyeli? (b) Mɛni ejɛ mli kɛba?\nŊMƐNƐ lɛ, he fɛɛ he ni obaaya yɛ je lɛ mli lɛ, mɛi kɛɛ amɛmiitao ni amɛye amɛhe, ni ahã amɛ hegbɛi ni mɛi krokomɛi yɔɔ lɛ nɔŋŋ eko. Mɛi pii nuɔ he akɛ akɛ amɛ yeee jogbaŋŋ loo abuuu amɛ, ni amɛmiisumɔ ni aye amɛsane ahã amɛ. Mɛi babaoo hu miiye ohia, ni amɛmiitao ni amɛshihilɛ atsake. Mɛi komɛi hu kɛɛ esa akɛ ahã amɛ hegbɛ ni amɛwie nɔ fɛɛ nɔ ni amɛsumɔɔ, amɛfee nɔ fɛɛ nɔ ni amɛsumɔɔ, ni amɛhi shi bɔ fɛɛ bɔ ni amɛsumɔɔ. Etamɔ nɔ ni he fɛɛ he ni obaaya lɛ, mɛi miitao heyeli.\n2 Heyeli nɛɛ ni mɛi taoɔ amɛná lɛ hewɔ lɛ, amɛteɔ shi amɛwoɔ amralofoi lɛ, amɛbuaa amɛhe naa ni amɛfeɔ hoo kɛkpaa maŋ lɛ mli, ni amɛteŋ mɛi komɛi po kaa akɛ amɛbaabutu nɔyeli lɛ. Shi ani kɛ́ amɛfee nakai lɛ, amɛnáa heyeli ni amɛtaoɔ lɛ? Dabi. Moŋ lɛ, bei pii lɛ, amɛnifeemɔi lɛ hãa amɛpiŋɔ fe tsutsu lɛ po, ni amɛteŋ mɛi komɛi po gboiɔ. Nɔ ni Maŋtsɛ Solomon wie lɛ ji anɔkwale waa, akɛ: “Gbɔmɔ yeɔ gbɔmɔ nɔ kɛyeɔ lɛ awui.”—Jaj. 8:9.\n3. Kɛ́ wɔmiitao wɔmii ashɛ wɔhe jogbaŋŋ ni wɔtsui anyɔ wɔmli lɛ, mɛni esa akɛ wɔfee?\n3 Biblia lɛ tsɔɔ wɔ nɔ ni esa akɛ wɔfee koni wɔye wɔhe lɛɛlɛŋ ni wɔná miishɛɛ. Kaselɔ Yakobo ŋma akɛ: “Mɔ ni maa eyi shi ekwɛɔ heyeli mla ni eye emuu lɛ mli, ni ekãa he efeɔ lɛ, . . . ebaaná miishɛɛ yɛ nɔ ni etsuɔ lɛ mli.” (Yak. 1:25) Yehowa, ni ji mɔ ni kɛ mla ni eye emuu nɛɛ hã lɛ, le nɔ tuuntu ni he hiaa adesai koni amɛná miishɛɛ ni amɛtsui anyɔ amɛmli jogbaŋŋ. Be ni ebɔ Adam kɛ Hawa lɛ, ehã amɛ anɔkwa heyeli kɛ nibii krokomɛi fɛɛ ni esa akɛ amɛná koni amɛmii ashɛ amɛhe.\nYEHOWA HÃ ADAM KƐ HAWA ANƆKWA HEYELI\n4. Mɛɛ heyeli Yehowa dro Adam kɛ Hawa? (Kwɛmɔ mfoniri ni yɔɔ nikasemɔ lɛ shishijee lɛ.)\n4 Kɛ́ wɔkane 1 Mose yitso 1 kɛ 2 lɛ, wɔnaa faŋŋ akɛ, no mli lɛ Adam kɛ Hawa yɛ heyeli ni mɛi pii taoɔ amɛná ŋmɛnɛ shi amɛnáaa lɛ eko. Adam kɛ Hawa ná nɔ fɛɛ nɔ ni he hiaa amɛ, amɛsheee gbeyei akɛ nɔ fɔŋ ko baanina amɛ, ni mɔ ko mɔ ko efeee amɛ niseniianii. Amɛyeee amɛtsui yɛ nɔ ni amɛbaaye loo nɔ ni amɛbaatsu he, ni amɛyeee ŋkɔmɔ akɛ hela baamɔ amɛ loo amɛbaagboi. (1 Mo. 1:27-29; 2:8, 9, 15) Shi ani Yehowa shi amɛ ni amɛfee nɔ fɛɛ nɔ ni amɛsumɔɔ kɛkɛ? Hã wɔkwɛ.\n5. Mɛɛ susumɔ ni ejaaa mɛi pii hiɛ? Shi mɛni esa akɛ afee dani mɛi baanyɛ aná heyeli?\n5 Ŋmɛnɛ lɛ, mɛi pii susuɔ akɛ esa akɛ aŋmɛɛ amɛhe ni amɛfee nɔ fɛɛ nɔ ni amɛsumɔɔ kɛkɛ, ekɔɔɔ he eko nɔ ni baajɛ mli kɛba. Amɛnuɔ he akɛ ja afee nakai dani amɛbaanyɛ amɛkɛɛ akɛ amɛyɛ heyeli. Wolo ko (The World Book Encyclopedia lɛ) tsɔɔ mli akɛ, “kɛ́ mɔ ko nyɛɔ ehalaa nɔ ni esumɔɔ ni etsuɔ he nii lɛ,” belɛ eyɛ heyeli. Shi ekɛfata he akɛ: “Yɛ mla naa lɛ, kɛ́ amralofoi lɛ etsĩko maŋbii lɛ anaa bɔ ni esaaa, loo amɛfoko husu ko ni ejaaa gbɛ loo ni he ehiaaa amɛhãko amɛ lɛ, belɛ maŋbii lɛ yɛ heyeli.” Nɔ ni enɛ tsɔɔ ji akɛ, ja afo husui komɛi kɛ̃ ahã mɛi dani amɛbaanyɛ amɛkɛɛ akɛ amɛyɛ heyeli. Shi namɔ ji mɔ ni yɔɔ hegbɛ akɛ etsɔɔ kɛji husu ko ni afo lɛ sa, ehe miihia, ni eja?\n6. (a) Mɛni hewɔ Yehowa pɛ yɔɔ hegbɛ akɛ efeɔ nɔ fɛɛ nɔ ni esumɔɔ? (b) Ani adesai yɛ hegbɛ ni amɛfeɔ nɔ fɛɛ nɔ ni amɛsumɔɔ kɛkɛ? Tsɔɔmɔ mli.\n6 Nɔ kome ni he hiaa waa ni esa akɛ wɔhã ehi wɔjwɛŋmɔ mli be fɛɛ be ji akɛ, Yehowa Nyɔŋmɔ pɛ yɔɔ hegbɛ akɛ efeɔ nɔ fɛɛ nɔ ni esumɔɔ ni mɔ ko etsĩii enaa. Ni tsɔɔ akɛ, lɛ pɛ eyɔɔ heyeli ni husu bɛ he. Mɛni hewɔ? Ejaakɛ lɛ ebɔ nibii fɛɛ, ni lɛ ji Ofe lɛ kɛ jeŋ muu fɛɛ Nɔyelɔ. (1 Tim. 1:17; Kpo. 4:11) Maŋtsɛ David kɛ wiemɔi ni yɔɔ nyam tsɔɔ Yehowa gbɛhe ni nɔ kwɔ nɛɛ mli. (Kanemɔ 1 Kronika 29:11, 12.) Shi husui yɛ heyeli ni nibii fɛɛ ni Yehowa ebɔ yɛ ŋwɛi kɛ shikpɔŋ lɛ nɔ lɛ yɔɔ lɛ he, ni tsɔɔ akɛ amɛnyɛŋ amɛfee nɔ fɛɛ nɔ ni amɛsumɔɔ kɛkɛ. Yehowa Nyɔŋmɔ miisumɔ ni wɔyɔse akɛ, lɛ pɛ eyɔɔ hegbɛ ni efoɔ husu ni enaa akɛ no sa, ehe miihia, ni eja ehãa ebɔɔ nii fɛɛ. Ni be ni Yehowa Nyɔŋmɔ bɔ adesai lɛ, efo husu ni tamɔ nakai ehã amɛ.\n7. Mɛni ji nibii komɛi ni esa akɛ wɔfee ni hãa wɔnáa miishɛɛ?\n7 Eyɛ mli akɛ no mli lɛ Adam kɛ Hawa yɛ heyeli moŋ, shi Yehowa fo husui ehã amɛ. Husui nɛɛ ekomɛi yɛ ni amɛnaaa po akɛ amɛji husui, ejaakɛ akɛbɔ amɛ. Akɛ nɔkwɛmɔnɔ lɛ, Adam kɛ Hawa na akɛ kɛ́ amɛmuuu, amɛyeee nii, loo amɛwɔɔɔ lɛ, amɛbaagboi. Shi kɛ́ okwɛ, ani amɛnu he akɛ nibii nɛɛ ni esa akɛ amɛfee lɛ ahewɔ lɛ, amɛbɛ heyeli? Dabi. Anɔkwa, Yehowa to nibii nɛɛ afeemɔ he gbɛjianɔ bɔ ni baahã amɛná miishɛɛ ni amɛtsui anyɔ amɛmli. (Lala 104:14, 15; Jaj. 3:12, 13) Wɔteŋ namɔ yɔɔ ni kɛ́ eehere kɔɔyɔɔ kpakpa ko, eeye niyenii ko ni esumɔɔ waa, loo ená wɔ kpakpa ko ewɔ ni ete shi lɛ enáaa miishɛɛ? Wɔteŋ mɔ ko kwraa nuuu he akɛ nibii nɛɛ ni esa akɛ wɔfee lɛ ji jatsu ni amɛhãaa wɔhe ajɔ wɔ, aloo jeee nakai? Ekã shi faŋŋ akɛ, Adam kɛ Hawa hu nuuu he nakai.\n8. Mɛɛ famɔ Nyɔŋmɔ hã Adam kɛ Hawa? Ni mɛni hewɔ ehã amɛ famɔ nɛɛ?\n8 Yehowa fã Adam kɛ Hawa akɛ amɛfɔ ni amɛyi afa ni amɛyi shikpɔŋ lɛ nɔ obɔ ni amɛkwɛ nɔ. (1 Mo. 1:28) Ani famɔ nɛɛ hã amɛhe fi amɛ? Dabi kwraa! Moŋ lɛ, ehã amɛná hegbɛ ni amɛkɛbaahã shikpɔŋ muu lɛ fɛɛ atsɔ Paradeiso loo abɔɔ fɛfɛo koni amɛ kɛ amɛbii ni eye emuu lɛ ahi nɔ kɛya naanɔ, tamɔ bɔ ni Nyɔŋmɔ to eyiŋ lɛ pɛpɛɛpɛ. (Yes. 45:18) Ŋmɛnɛ lɛ, kɛ́ mɔ ko kpɛ eyiŋ akɛ eboteŋ gbalashihilɛ mli loo ekpɛ eyiŋ akɛ ebaabote gbalashihilɛ mli shi efɔŋ lɛ, ejeee tɔmɔ yɛ Nyɔŋmɔ hiɛ. Kɛ̃lɛ, yɛ bɔ ni biiakwɛmɔ wa hã lɛ fɛɛ sɛɛ lɛ, mɛi babaoo sumɔɔ ni amɛbote gbalashihilɛ mli ni amɛfɔ. (1 Kor. 7:36-38) Mɛni hewɔ? Ejaakɛ amɛnuɔ he akɛ kɛ́ amɛfee nakai lɛ, amɛmii baashɛ amɛhe ni amɛtsui baanyɔ amɛmli. (Lala 127:3) Eji Adam kɛ Hawa bo Yehowa toi kulɛ, amɛgbãla lɛ baasɔ ni miishɛɛ baahi amɛweku lɛ mli kɛya naanɔ.\nBƆ NI FEE NI ANƆKWA HEYELI ŊMƐƐ ADESAI\n9. Mɛni hewɔ wɔbaanyɛ wɔkɛɛ akɛ famɔ ni Nyɔŋmɔ kɛhã yɛ 1 Mose 2:17 lɛ sa, ehe miihia, ni eja lɛ?\n9 Yehowa hã Adam kɛ Hawa famɔ kroko, ni etsɔɔ amɛ nɔ tuuntu ni baaba kɛji amɛgbo famɔ nɛɛ nɔ toi. Ekɛɛ Adam akɛ: “Ekpakpa kɛ efɔŋ lee tso lɛ, kaaye enɔ yibii lɛ eko, ejaakɛ gbi nɔ ni obaaye eko lɛ, bɔ fɛɛ bɔ ni fee lɛ, obaagbo.” (1 Mo. 2:17) Ani famɔ nɛɛ ni ekɛhã amɛ lɛ esaaa? Ani ehe ehiaaa, ni ejaaa? Ani famɔ nɛɛ hã Adam kɛ Hawa he fi amɛ? Dabi kwraa. Biblia he nilelɔi saŋŋ po ewie akɛ nilee yɛ mli waa, ni asaŋ ehi akɛ ewo amɛ mla nɛɛ. Akɛ nɔkwɛmɔnɔ lɛ, amɛteŋ mɔ kome wie akɛ: “Nɔ ni famɔi ni Nyɔŋmɔ kɛhã yɛ [1 Mose 2:16, 17] lɛ tsɔɔ ji akɛ, Nyɔŋmɔ pɛ le nɔ ni ji ekpakpa . . . , ni agbɛnɛ hu, lɛ pɛ ele nɔ ni ji efɔŋ . . . Kɛ́ amɛkɛ amɛhiɛ fɔ̃ Nyɔŋmɔ nɔ ni amɛbo lɛ toi lɛ, amɛbaaná shihilɛ ‘kpakpa.’ Shi kɛ́ amɛgbo enɔ toi lɛ, no baatsɔɔ akɛ esa akɛ amɛ diɛŋtsɛ amɛtsɔɔ nɔ ni ji ekpakpa . . . kɛ nɔ ni ji efɔŋ.” Ni enɛ ji jatsu ko ni adesai nyɛŋ atere kɔkɔɔkɔ.\nYiŋ ni Adam kɛ Hawa kpɛ lɛ kɛ naagbai babaoo ba! (Kwɛmɔ kuku 9-12)\n10. Mɛni hewɔ hegbɛ ni wɔyɔɔ akɛ wɔhalaa nɔ ni wɔsumɔɔ lɛ etsɔɔɔ akɛ wɔyɛ hegbɛ ni wɔtsɔɔ nɔ ni hi kɛ nɔ ni ehiii?\n10 Ŋmɛnɛ lɛ, mɛi babaoo nuɔ he akɛ famɔ ni Yehowa kɛhã Adam lɛ hãaa enyɛ efee nɔ ni esumɔɔ. Shi susumɔ ni tamɔ nɛkɛ lɛ ejaaa, ejaakɛ kɛ́ mɔ ko yɛ hegbɛ akɛ ehalaa nɔ ni esumɔɔ lɛ, no etsɔɔɔ akɛ eyɛ hegbɛ ni etsɔɔ nɔ ni hi kɛ nɔ ni ehiii. Adam kɛ Hawa baanyɛ ahala kɛji amɛbaabo Nyɔŋmɔ toi loo amɛboŋ lɛ toi, shi Yehowa pɛ yɔɔ hegbɛ akɛ etsɔɔ nɔ ni hi kɛ nɔ ni ehiii. Yehowa kɛ “ekpakpa kɛ efɔŋ lee tso lɛ” ma Eden abɔɔ lɛ mli koni ekɛma anɔkwa sane nɛɛ nɔ mi ehã Adam kɛ Hawa. (1 Mo. 2:9) Ani ejeee anɔkwale akɛ, jeee be fɛɛ be wɔnyɛɔ wɔleɔ bɔ ni yiŋ ko ni wɔkpɛɔ lɛ naa baayakpa ahã? No hewɔ lɛ, mɛɛ nɔmimaa wɔyɔɔ akɛ be fɛɛ be lɛ, nɔ ko kpakpa baajɛ yiŋ ni wɔkpɛɔ lɛ amli kɛba? Enɛ hewɔ bei pii lɛ, mɛi jɛɔ tsui krɔŋŋ mli amɛkpɛɔ yiŋ yɛ saji ahe, shi yɛ naagbee lɛ, amɛyiŋkpɛi lɛ yatsɛɔ naagbai kɛ amanei kɛ oshãrai ehãa amɛ lɛ. (Abɛi 14:12) Adesai ji wɔ, ni no hewɔ lɛ, jeee nɔ fɛɛ nɔ wɔbaanyɛ wɔfee. Famɔ ni Yehowa jɛ suɔmɔ mli ekɛhã Adam kɛ Hawa lɛ hã amɛna akɛ, ja amɛbo Nyɔŋmɔ toi dani amɛbaaná anɔkwa heyeli. Mɛni hewɔ wɔkɛɔ nakai? Ni ani Adam kɛ Hawa ye famɔ nɛɛ nɔ?\n11, 12. Mɛni hewɔ yiŋ ni Adam kɛ Hawa kpɛ lɛ kɛ naagbai ba lɛ? Okɛ enɛ he nɔkwɛmɔnɔ ahã.\n11 Mɔbɔ sane ji akɛ, Adam kɛ Hawa hala akɛ amɛbaagbo Nyɔŋmɔ nɔ toi. Satan male ekɛɛ Hawa akɛ: “Nyɛhiŋmɛii baagbele, ni nyɛbaatsɔmɔ tamɔ Nyɔŋmɔ, nyɛbaale ekpakpa kɛ efɔŋ.” Ni Hawa hu he amale nɛɛ eye. (1 Mo. 3:5) Shi te tɛŋŋ, ani yiŋ ni Adam kɛ Hawa kpɛ lɛ hã amɛná heyeli ni Satan kɛɛ amɛbaaná lɛ? Dabi kwraa. Yiŋ ni amɛkpɛ lɛ kɛ naagbai pii ba, ni no hã amɛna faŋŋ akɛ, Nyɔŋmɔ nɔ toigbele kɛ naagbai baa. (1 Mo. 3:16-19) Mɛni hewɔ? Ejaakɛ Yehowa hãaa adesai hegbɛ ni amɛ diɛŋtsɛ amɛtsɔɔ nɔ ni hi kɛ nɔ ni ehiii.—Kanemɔ Abɛi 20:24 kɛ eshishigbɛ niŋmaa lɛ; Yeremia 10:23.\n12 Wɔbaanyɛ wɔkɛ amɛ ato kɔɔyɔŋ lɛlɛ loo ɛroplen kudɔlɔ he. Dani ɛroplen kudɔlɔ ko baanyɛ akudɔ eplen lɛ kɛya he pɔtɛɛ ni etaoɔ eya lɛ shweshweeshwe lɛ, esa akɛ etsɔ gbɛ ni atsɔ hiɛ atsɔɔ lɛ akɛ etsɔ nɔ lɛ nɔ. Be ni efãa gbɛ lɛ, esa akɛ ekɛ kɔmpase kɛ tsɔji krokomɛi ni tamɔ nakai ni yɔɔ ɛroplen lɛ mli lɛ atsu nii jogbaŋŋ, ni ekɛ mɛi ni tsɔɔ ɛroplen kudɔlɔi gbɛ ni amɛtsuɔ nii yɛ kɔɔyɔŋ lɛjiadaamɔhe lɛ ashara kɛyashi ebaashɛ he ni eyaa lɛ. Shi kɛ́ ɛroplen kudɔlɔ lɛ booo gbɛtsɔɔmɔi ni akɛhãa lɛ lɛ toi, ni ewo plen lɛ kɛtsɔ he fɛɛ he ni esumɔɔ kɛkɛ lɛ, ebaanyɛ ekɛ oshãra aba. Adam kɛ Hawa fee amɛnii tamɔ ɛroplen kudɔlɔ ko ni miifee nɔ fɛɛ nɔ ni esumɔɔ kɛkɛ. Amɛkɛ gbɛtsɔɔmɔ ni Nyɔŋmɔ hã amɛ lɛ tsuuu nii. Naagbee lɛ mɛni ba? Kɛ́ wɔɔwie lɛ, amɛkɛ amɛplen lɛ yasha shi. Amɛgboi yɛ esha ni amɛfee lɛ hewɔ, ni amɛshi esha kɛ gbele akɛ gboshinii amɛhã adesai. (Rom. 5:12) Adam kɛ Hawa ŋɔ hegbɛ ni jeee amɛnɔ akɛ amɛ diɛŋtsɛ amɛbaatsɔɔ nɔ ni hi kɛ nɔ ni ehiii, bɔ ni afee ni amɛnyɛ amɛfee nɔ fɛɛ nɔ ni amɛsumɔɔ. Shi naagbee lɛ, anɔkwa heyeli ni Nyɔŋmɔ kɛdro amɛ lɛ ŋmɛɛ amɛ.\nBƆ NI WƆBAAFEE WƆNÁ ANƆKWA HEYELI\n13, 14. Te wɔbaafee tɛŋŋ wɔye wɔhe lɛɛlɛŋ?\n13 Mɛi komɛi susuɔ akɛ kɛ́ aŋmɛɛ mɛi ahe ni amɛfee nɔ fɛɛ nɔ ni amɛsumɔɔ kɛkɛ lɛ, nibii baahi kwraa fe bɔ ni eji amrɔ nɛɛ. Shi ani susumɔ nɛɛ ja? Eji mɔ fɛɛ mɔ ni yɔɔ je lɛ mli lɛ nyɛɔ efeɔ nɔ fɛɛ nɔ ni esumɔɔ kɛkɛ, ni mlai loo gbɛtsɔɔmɔi ko kwraa bɛ je lɛ mli kulɛ, ani wɔhe baajɔ wɔ? Wolo ni wɔtsi tã kɛtsɔ hiɛ lɛ (The World Book Encyclopedia lɛ) wie akɛ: “Mlai ni awoɔ yɛ maŋ fɛɛ maŋ nɔ lɛ yɛ hwanyaŋŋ, ejaakɛ esa akɛ mlai lɛ ahã maŋbii lɛ anyɛ afee nɔ ni amɛsumɔɔ, ni yɛ nakai beiaŋ nɔŋŋ lɛ, ehã amɛle akɛ jeee nɔ fɛɛ nɔ amɛbaanyɛ amɛfee.” Ani ejeee anɔkwale akɛ adesai amlai yɛ “hwanyaŋŋ”? Bo diɛŋtsɛ kwɛmɔ mlai babaoo ni adesai ewo, kɛ lɔyafoi kɛ kojolɔi abɔ ni esa akɛ aná dani anyɛ anu mlai nɛɛ ashishi ni aye nɔ!\n14 Yesu Kristo tsɔɔ wɔ gbɛ ko ni waaa kwraa ni wɔbaanyɛ wɔtsɔ nɔ wɔná anɔkwa heyeli. Ewie akɛ: “Kɛji nyɛhi miwiemɔ lɛ mli lɛ, belɛ mikaselɔi ji nyɛ lɛɛlɛŋ, ni nyɛbaale anɔkwale lɛ, ni anɔkwale lɛ baahã nyɛye nyɛhe.” (Yoh. 8:31, 32) Yɛ nɔ ni Yesu wie lɛ naa lɛ, kɛ́ wɔmiitao wɔye wɔhe lɛɛlɛŋ lɛ, esa akɛ wɔfee nibii enyɔ komɛi: Klɛŋklɛŋ lɛ, esa akɛ wɔhe anɔkwalei ni etsɔɔ lɛ wɔye, ni nɔ ni ji enyɔ lɛ, wɔtsɔmɔ ekaselɔi. Nibii nɛɛ ni wɔbaafee lɛ ni baahã wɔye wɔhe lɛɛlɛŋ. Shi mɛni he wɔbaaye wɔhe kɛje? Yesu kɛɛ akɛ: “Mɔ fɛɛ mɔ ni feɔ esha lɛ, esha nyɔŋ ji lɛ. . . . Kɛ́ Bi lɛ hã nyɛye nyɛhe lɛ, nyɛbaaye nyɛhe lɛɛlɛŋ.”—Yoh. 8:34, 36.\n15. Mɛni hewɔ heyeli ni Yesu wo shi akɛ wɔbaaná lɛ baahã ‘wɔye wɔhe lɛɛlɛŋ’?\n15 Heyeli ni Yesu wo ekaselɔi lɛ shi akɛ amɛbaaná lɛ hi kwraa fe heyeli ni mɛi pii ni yɔɔ je lɛ mli ŋmɛnɛ lɛ taoɔ lɛ. Be ni Yesu wie akɛ, “Kɛ́ Bi lɛ hã nyɛye nyɛhe lɛ, nyɛbaaye nyɛhe lɛɛlɛŋ” lɛ, no mli lɛ eewie wɔhe ni wɔbaaye kɛje nyɔŋ ni esha yeɔ wɔ lɛ mli lɛ he. Enɛ ji nyɔŋyeli ni naa wa fe fɛɛ ni adesai yɔɔ mli. Shi mɛɛ gbɛ nɔ esha yeɔ wɔ nyɔŋ? Esha hãa wɔfeɔ nibii gbohii, ni ehãaa wɔfee nibii ni ja ni wɔle faŋŋ akɛ wɔbaanyɛ wɔfee aahu lɛ. Enɛ hãa wɔnijiaŋ jeɔ wui, wɔwerɛ hoɔ wɔhe waa, wɔnaa nɔ, ni naagbee kwraa lɛ, wɔgboiɔ. (Rom. 6:23) Bɔfo Paulo le bɔ ni kɛ́ esha ye mɔ ko nyɔŋ lɛ, mɔ lɛ werɛ hoɔ ehe ni enii feɔ mɔbɔ waa lɛ jogbaŋŋ, ejaakɛ ená mli niiashikpamɔ. (Kanemɔ Romabii 7:21-25.) Ja adesai eye amɛhe kwraa kɛje esha he dani amɛbaanyɛ amɛná anɔkwa heyeli ni Adam kɛ Hawa ná yɛ shishijee lɛ eko.\n16. Mɛni esa akɛ wɔfee koni wɔye wɔhe lɛɛlɛŋ?\n16 Wiemɔ ni Yesu wie akɛ “kɛji nyɛhi miwiemɔ lɛ mli lɛ” tsɔɔ akɛ, kɛ́ wɔmiisumɔ ni Yesu ahã wɔye wɔhe lɛ, esa akɛ wɔfee nibii komɛi. Mɛni ji nibii nɛɛ? Akɛni wɔjɔɔ wɔhe nɔ wɔhã Nyɔŋmɔ akɛ Kristofoi hewɔ lɛ, wɔbatsɔmɔ Kristo kaselɔi, ni wɔhala akɛ wɔfeŋ nɔ ni wɔ diɛŋtsɛ wɔsumɔɔ, shi moŋ wɔbaahi shi yɛ Kristo tsɔɔmɔi lɛ anaa. (Mat. 16:24) Tamɔ bɔ ni Yesu wo shi lɛ, kɛ́ wɔnine shɛ jɔɔmɔi fɛɛ ni ekpɔmɔ afɔleshaa lɛ baahã wɔná lɛ anɔ lɛ, wɔbaaye wɔhe lɛɛlɛŋ.\n17. (a) Mɛni kɛ́ wɔfee lɛ, wɔbaaná miishɛɛ diɛŋtsɛ ni wɔtsui baanyɔ wɔmli? (b) Mɛni he wɔbaasusu yɛ nikasemɔ ni nyiɛ sɛɛ lɛ mli?\n17 Kɛ́ wɔtsɔmɔ Yesu kaselɔi, ni wɔhi shi yɛ etsɔɔmɔi lɛ anaa lɛ, wɔbaaná miishɛɛ diɛŋtsɛ ni wɔtsui baanyɔ wɔmli hu. Kɛfata he lɛ, wɔsɛɛ lɛ, wɔbaaye wɔhe kwraa, ni esha kɛ gbele yeŋ wɔ nyɔŋ dɔŋŋ. (Kanemɔ Romabii 8:1, 2, 20, 21.) Yɛ nikasemɔ ni nyiɛ sɛɛ lɛ mli lɛ, wɔbaakase bɔ ni wɔbaafee wɔkɛ heyeli ni wɔyɔɔ lɛ atsu nii jogbaŋŋ kɛwo Yehowa, Nyɔŋmɔ ni hãa anáa anɔkwa heyeli lɛ, hiɛ nyam kɛya naanɔ.